
Κεφάλαιο 1: Η Σιωπή που Ακούγεται

 

       Η σιωπή του δωματίου έσπασε ξαφνικά από το χτύπημα του κινητού. Ο ήχος ήταν διαπεραστικός, και η Αλκμήνη ένιωσε τον πονοκέφαλο να χτυπάει ρυθμικά με κάθε δόνηση. Έβαλε το μαξιλάρι πάνω από το κεφάλι της, αλλά δεν βοήθησε.

Άπλωσε τα χέρια της στα τυφλά πάνω στο κομοδίνο, ψάχνοντας για το κινητό που χτυπούσε ασταμάτητα. Το βρήκε τελικά και κοίταξε την οθόνη. Έγραφε:

Μαμά

Ξεφύσησέ βαριά, σαν να έπρεπε να ξαναβρεί την αναπνοή της μετά από τον αιφνιδιασμό. Αργά, πάτησε το κουμπί επανάκλησης και περίμενε, παίρνοντας μια βαθιά ανάσα πριν απαντήσει.

«Μας ξέχασες πάλι, Αλκμήνη. Είχες πει ότι θα έρθεις για φαγητό. Πάλι μόνοι μας φάγαμε. Ο πατέρας σου σε δικαιολογεί συνέχεια, αλλά εγώ κουράστηκα. Όλο δουλειά, όλο ξενύχτια. Δεν ενδιαφέρεσαι καθόλου για την οικογένεια.»

Η φωνή της μητέρας της ήταν κουρασμένη, γεμάτη παράπονο. Δεν ήταν θυμωμένη, αλλά κάθε λέξη της έσφιγγε την καρδιά της σαν κόμπος στο στομάχι.

«Το ξέρω, μαμά… Είχα δύσκολη μέρα στη δουλειά,» ψιθύρισε η Αλκμήνη.

«Πάντα δύσκολη μέρα. Κι εμείς; Μας ξεχνάς. Έτσι θα μείνεις μόνη σου.»

Η μάνα της έκλεισε απότομα το τηλέφωνο χωρίς κανένα αποχαιρετισμό. Η Αλκμήνη έγειρε αργά πίσω στο μαξιλάρι της. Το σπίτι ήταν ήσυχο, αλλά η σιωπή έμοιαζε βαριά.

Η προηγούμενη νύχτα την είχε εξαντλήσει. Η δουλειά στο τμήμα ανθρωποκτονιών ήταν η μόνη της συντροφιά. Όταν έφυγε από το γραφείο, η πόλη ήταν γεμάτη φώτα που τρεμόπαιζαν. Χωρίς να το καταλάβει, βρέθηκε στο μπαρ που συνήθιζε να πηγαίνει.

Κάθισε στη θέση της και κοίταξε τον καθρέφτη πίσω από το μπαρ. Για μια στιγμή, της φάνηκε πως είδε μια σκιά πίσω της. Γύρισε αμέσως. Κανείς.

Ήπιε λίγο, όσο να νιώσει το κεφάλι της πιο βαρύ. Στον δρόμο της επιστροφής, τα φώτα των αυτοκινήτων αναβόσβηναν σαν να την παρακολουθούσαν.

Το επόμενο πρωί – ή μάλλον μεσημέρι – σηκώθηκε με κόπο. Μπήκε στο μπάνιο και κοίταξε τον καθρέφτη. Το πρόσωπό της ήταν κουρασμένο, σχεδόν ξένο. Για μια στιγμή, νόμισε ότι η κουρτίνα του ντους κουνιόταν μόνη της.

Πάγωσε.

Τράβηξε την κουρτίνα. Κανείς.

Κι όμως, παρέμενε η αίσθηση ότι δεν ήταν μόνη.

 

            

 

 

 

Κεφάλαιο 2 – Η Σιωπή του Αγνώστου

 

        Το καφέ έβραζε από κόσμο. Κούπες χτυπούσαν στα πιατάκια, κουταλάκια ανακάτευαν αφρούς, και η βροχή έξω χτυπούσε τα τζάμια σαν επίμονος επισκέπτης. Δύο άντρες, βρεγμένοι, με χοντρά μπουφάν, σηκώθηκαν από το τραπέζι στη γωνία. Η Κάτια πετάχτηκε σχεδόν ενστικτωδώς και το κατέλαβε πριν προλάβει κάποιος άλλος.

Κάθισε. Τα μάτια της καρφώθηκαν έξω, εκεί όπου τα αυτοκίνητα σχημάτιζαν μια ατελείωτη ουρά. Το πρόσωπό της καθρεφτίστηκε για μια στιγμή στο τζάμι, τα σαράντα πλησίαζαν, αλλά ακόμα τραβούσε βλέμματα, ακόμα κι αν έκανε πως δεν την ένοιαζε. Ψηλή, αδύνατη, με εκείνη τη λεπτή γραμμή στις καμπύλες της που υποσχόταν συγκράτηση και θηλυκότητα. Μαλλιά καστανά, ατίθασα, και ένα πρόσωπο που είχε κάτι αριστοκρατικό, αδιάφορο και απόμακρο μαζί.

Όμως σήμερα… τα μάτια της ήταν άδεια.

Το τηλεφώνημα είχε έρθει πρώτο. Ένας υποψήφιος πελάτης, βιαστικός, της ζήτησε να συναντηθούν στο καφέ. Η φωνή του, κοφτή και ακριβής, δεν άφηνε περιθώρια. Εκείνη είχε συμφωνήσει χωρίς δεύτερη σκέψη∙ ίσως γιατί η καθημερινότητά της είχε αρχίσει να την πνίγει. Τώρα, καθισμένη μόνη στο τραπεζάκι, ένιωθε ένα σφίξιμο στο στομάχι. Κάτι στην αναμονή αυτής της συνάντησης δεν της καθόταν καλά. Το κουδουνάκι της πόρτας ήχησε. Ένα ρίγος της διαπέρασε τη ραχοκοκαλιά πριν καν τον δει. Κάποιος στεκόταν μπροστά της. Η παρουσία του γέμισε τον αέρα σιωπηλή, αλλά τόσο έντονη που η Κάτια ένιωσε το στομάχι της να σφίγγεται.

Σήκωσε αργά το κεφάλι. Το βλέμμα του άντρα ήταν σκοτεινό, διαπεραστικό, σαν να διάβαζε κατευθείαν στο μυαλό της.

«Η κυρία Παπαπέτρου;»

Η φωνή του ήρεμη, σίγουρη, σχεδόν επικίνδυνη.

«Μάλιστα…» Η φωνή της βγήκε πιο αδύναμη απ’ όσο θα ήθελε.

«Ηλιόπουλος. Είμαι ο άνθρωπος που σας τηλεφώνησε.»

Έτεινε το χέρι. Η χειραψία του ήταν σφιχτή. Όχι επιθετική, ελεγχόμενη. Της έδωσε την αίσθηση ότι αυτός ο άνθρωπος δεν άφηνε τίποτα στην τύχη.

«Καθίστε, παρακαλώ.»

Κάθισε απέναντί της χωρίς να πάρει τα μάτια του από πάνω της. Εκείνη προσπάθησε να φορέσει το επαγγελματικό της χαμόγελο. Δεν ήταν σίγουρη αν τα κατάφερνε.

«Συγγνώμη που άργησα να σας μιλήσω…» είπε εκείνος, και ένα απαλό μειδίαμα πέρασε από τα χείλη του. «Σας είδα να σκέφτεστε. Δεν ήθελα να σας… τρομάξω.»

Η λέξη «τρομάξω» έμεινε να αιωρείται ανάμεσά τους.

«Δεν… τρόμαξα.»

Τον ένιωσε να την παρατηρεί. Σαν να έψαχνε το ψέμα στις κόρες των ματιών της.

«Θα μπω κατευθείαν στο θέμα. Θέλω να χτίσω σπίτι. Όχι απλώς σπίτι… έπαυλη. Μοναδική. Και θέλω εσείς να την αναλάβετε.»

Η Κάτια ένιωσε το στήθος της να βαραίνει. Οι λέξεις του ακούγονταν σαν εντολές, σαν δέσμευση που δεν μπορούσε να αποφύγει.

«Έμαθα για εσάς από τον Πέτρο Σφακιανάκη. Είδα τη δουλειά που κάνατε στην Κρήτη. Εντυπωσιάστηκα.»

Η λέξη «εντυπωσιάστηκα» καρφώθηκε μέσα της. Σαν να είχε υπογράψει ήδη συμβόλαιο χωρίς να το ξέρει.

«Σας ευχαριστώ…» είπε, μα η φωνή της έτρεμε ανεπαίσθητα.

Έσκυψε προς το μέρος της, χωρίς να χάσει την ψυχραιμία του. «Πότε μπορούμε να δούμε μαζί την έκταση;»

Η Κάτια άνοιξε την ατζέντα της, περισσότερο για να κερδίσει χρόνο παρά από ανάγκη. «Παρασκευή πρωί; Στις δέκα;»

«Θα είμαι στο γραφείο σας.» Η φωνή του ήταν τελική.

Σηκώθηκε. Της έδωσε ξανά το χέρι, κοιτώντας την κατευθείαν στα μάτια.

«Καλή σας μέρα, κυρία Παπαπέτρου. Θα τα πούμε σύντομα.»

Η Κάτια έμεινε να τον κοιτάζει μέχρι που χάθηκε μέσα στο βρεγμένο πλήθος. Ένιωσε ένα βάρος στο στομάχι της που δεν μπορούσε να εξηγήσει. Ήταν απλώς ένας πελάτης… και ταυτόχρονα, κάτι πολύ πιο σκοτεινό.

Βγήκε από το καφέ. Η μυρωδιά της βροχής γέμισε τα ρουθούνια της. Έβαλε τα χέρια στις τσέπες, αφήνοντας τη σκέψη να την τυλίξει. Δεν ήξερε γιατί, αλλά ήταν σίγουρη πως αυτή η δουλειά δεν θα έμοιαζε με καμία άλλη.

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Κεφάλαιο 3 – Σκιές στο Γραφείο

Το γραφείο της Αλκμήνης στον έκτο όροφο του κτιρίου της Ασφάλειας είχε θέα ολόκληρη την πόλη. Ουρανοξύστες, φώτα και δρόμοι έσμιγαν σε ένα άμορφο γκρίζο. Κι όμως, το φως σπάνια έμπαινε. Τα στόρια ήταν σχεδόν πάντα κατεβασμένα. Σήμερα, για κάποιο λόγο, τα είχε αφήσει ανοιχτά. Κοιτούσε έξω… χωρίς να βλέπει.

Η μοναξιά δεν ήταν τυχαία. Την είχε επιλέξει. Μετά από εκείνη την καταστροφή, είχε κλείσει την καρδιά της με ατσάλινη πόρτα. Κάθε σχέση έμοιαζε με φλόγα που στο τέλος την έκαιγε. Προτιμούσε την ασφάλεια των σύντομων, ανώνυμων επαφών και της δουλειάς—μόνο εκεί είχε έλεγχο.

Ένα δονητικό βζζζ έσπασε τη σιωπή. Το κινητό της.
Νίκος.

«Καλησπέρα, αδελφούλα!» Η φωνή του ήταν ήλιος μέσα στο σκοτάδι.
Η Αλκμήνη ένιωσε ένα χαμόγελο να σπάει τη σκληρή μάσκα της.
«Καλησπέρα, Νίκο… Συγγνώμη που δεν πήρα χθες. Η δουλειά…»

«Το ξέρω. Ο μπαμπάς είπε για υπηρεσία. Η μαμά, πάλι, έβραζε. Εγώ σε πήρα μόνο για να δω αν είσαι καλά.»

Η ζεστασιά του έλιωσε για λίγο τον πάγο της.
«Είμαι… καλά. Και μου λείπετε. Σύντομα θα έρθω.»
Ήταν η μισή αλήθεια.

«Μην πιέζεσαι. Μόνο να προσέχεις.»

Το ευχαριστώ της βγήκε ψιθυριστό. Κράτησε τη φωνή του στο μυαλό της, σαν άγκυρα στην τρικυμία.

Έκλεισε το τηλέφωνο και τα μάτια της έπεσαν στο ανοιχτό γραφείο απέναντι. Εκεί, σκυμμένος πάνω από φακέλους, ο υπαστυνόμος Κυριάκος Παπαδόπουλος. Ο άνθρωπος που κουβαλούσε ένα κομμάτι από το παρελθόν της. Από εκείνη τη νύχτα. Ήταν άλλος τώρα, ψύχραιμος, μακρινός, με μια σκιά που γέμιζε τον χώρο γύρω του.

Το τηλέφωνο στο χέρι της. Ένα δευτερόλεπτο δισταγμού. Και μετά, η φωνή της, κοφτή σαν λεπίδα:
«Υπαστυνόμε Παπαδόπουλε, τι νεότερα έχουμε για τη δολοφονία του Ικράμ Σαφίν;»

Μικρή παύση στην άλλη άκρη.
«Μέχρι στιγμής, τίποτα ουσιαστικό. Μερικές φωνές στη γειτονιά πριν τον πυροβολισμό. Κανείς δεν είδε τίποτα. Οι δικοί του λένε πως βγήκε για τσιγάρα.»

Η Αλκμήνη έσφιξε το ακουστικό.
«Άλλα στοιχεία;»

«Σφαίρα από 9mm, πυροβολισμός εξ επαφής. Περιμένουμε βαλλιστική.»

Η σιωπή που ακολούθησε έμοιαζε με τιμωρία.
«Κοινώς… τίποτα.» Η φωνή της ήταν σαν πάγος. «Ένας άνθρωπος νεκρός, και για εσάς είναι απλή καταγραφή. Επειδή είναι μετανάστης, σωστά;»

Η ανάσα του Παπαδόπουλου βάρυνε.
«Δεν είναι έτσι…»

«Αποδείξτε το. Θέλω στοιχεία μέχρι το τέλος της εβδομάδας. Και φέρτε τον Σουλεϊμάν Αζάν. Ήταν ο τελευταίος που τον είδε ζωντανό. Μην μου πείτε ότι τον αφήσατε απέξω.»

«Θα το κανονίσω, κυρία Ιακώβου.»

Η γραμμή έκλεισε με ένα «Περιμένω» που έμοιαζε με καταδίκη.

Η πόρτα του γραφείου άνοιξε.
«Αλκμήνη, μπορείς να περάσεις για λίγο από το γραφείο μου;» Η φωνή του Δημήτρη, γεμάτη εκείνη την ενοχλητική οικειότητα.

Σηκώθηκε , ακολούθησε αμίλητη τον διευθυντή της , έκλεισε την πόρτα πίσω της, και κάθισε απέναντί του. Το σώμα της ήταν τεντωμένο, έτοιμο για μάχη.

«Αλκμήνη… βλέπω ότι έχεις φτάσει στα όριά σου. Πάρε λίγες μέρες άδεια. Ξεκουράσου.»

«Σ’ ευχαριστώ, Δημήτρη. Δεν χρειάζομαι άδεια.»

Εκείνος έγειρε μπροστά.
«Σε βλέπω να βυθίζεσαι. Σε τρώει κάτι, και το αφήνεις να σε καταπιεί.»

Η φωνή της ράγισε από θυμό:
«Δεν ξέρω να κάνω αλλιώς. Αν ήθελα να αλλάξω κάτι, θα το είχα κάνει ήδη.»

Η σιωπή έγινε μαχαίρι. Ο Δημήτρης την κοίταξε με εκείνο το βλέμμα, που κουβαλούσε αναμνήσεις.

«Δεν πρέπει να σηκώνεις αυτό το βάρος μόνη σου… Εκείνη η νύχτα….»

«Ήταν λάθος, Δημήτρη.»

Τα μάτια του σκοτείνιασαν.
«Για μένα, ήταν ό,τι πιο αληθινό έχω ζήσει.»

Η Αλκμήνη πάγωσε.
«Για μένα, ήταν λάθος. Και δεν θα το επαναλάβω.»

Η σιωπή ανάμεσά τους ήταν γεμάτη από όσα δεν θα λέγονταν ποτέ ξανά. Εκείνη σηκώθηκε.

«Είμαι πολύ κουρασμένη για να γυρίσω πίσω.»

Βγήκε και έκλεισε την πόρτα πίσω της με έναν ξερό κρότο. Ο διάδρομος μύριζε μνήμη και απώλεια.

 

 

 

 

 

 

 

 

 

 

 

 

 

 

 

 

 

 

 

 

 

 



 




Κεφάλαιο 4- Η Κορυφή των Μυστικών

Οι μέρες μέχρι την Παρασκευή κύλησαν γρήγορα, σχεδόν ανεπαίσθητα. Η Κάτια είχε βυθιστεί σε ένα απαιτητικό πρόγραμμα διορθώσεων για τη βίλα στην Εκάλη∙ το έργο της είχε τελειώσει με απόλυτη επιτυχία, αφήνοντάς την με μια ικανοποίηση που έμοιαζε σχεδόν λυτρωτική. Κι όμως, σήμερα, η επαγγελματική της περηφάνια περνούσε σε δεύτερη μοίρα. Το ραντεβού με τον Ηλιόπουλο για το οικόπεδο στον Διόνυσο ήταν αυτό που κυριαρχούσε στο μυαλό της.

Άνοιξε την ντουλάπα της και έμεινε για λίγα δευτερόλεπτα ακίνητη, αφήνοντας το βλέμμα της να χαθεί ανάμεσα στα τακτοποιημένα ρούχα. Έπρεπε να δείχνει επαγγελματίας, αλλά και έτοιμη να περπατήσει σε δύσκολο έδαφος. Ένα μαύρο κοστούμι, λευκό πουκάμισο και μπότες με χαμηλό τακούνι ήταν η επιλογή που συνδύαζε στυλ και πρακτικότητα. Τα μαλλιά της τα μάζεψε σ’ έναν χαλαρό κότσο. Κοιτάχτηκε στον καθρέφτη∙ η αντανάκλαση της έμοιαζε αποφασισμένη αλλά με μια αδιόρατη ανησυχία να φώλιαζε στο βλέμμα της.

Στις δέκα ακριβώς, ο Ηλιόπουλος την περίμενε στο γραφείο της. Η παρουσία του γέμιζε το χώρο με μια αόριστη βαρύτητα. Η χειραψία του ήταν τυπική, το βλέμμα του ψυχρό, με έναν τόνο που δύσκολα άφηνες να τον πλησιάσεις.

Η λιμουζίνα ξεκίνησε ομαλά, αφήνοντας πίσω της το κέντρο της πόλης. Η Κάτια κάθισε απέναντί του, προσπαθώντας να διαβάσει έστω ένα ίχνος συναισθήματος στο πρόσωπό του. Ένα βλέμμα γλιστρούσε προς αυτήν και αμέσως χανόταν στο παράθυρο.

Καθώς ανέβαιναν προς τον Διόνυσο, το τοπίο άλλαζε. Οι λεωφόροι έδιναν τη θέση τους σε στενότερους δρόμους, ανάμεσα σε πεύκα που έριχναν σκιές σαν μακριά δάχτυλα πάνω στην άσφαλτο. Ο ήλιος έπαιζε κρυφτό με τα σύννεφα∙ πότε φώτιζε τις κορυφές των δέντρων, πότε έσβηνε πίσω τους, αφήνοντας μια παράξενη θαμπάδα.

Η Κάτια ένιωθε ένα βάρος στο στήθος της. «Γιατί νιώθω έτσι;» σκέφτηκε. «Δεν είναι η πρώτη φορά που συνοδεύω πελάτη σε οικόπεδο…» Κι όμως, η σιωπή του Ηλιόπουλου, σχεδόν επιθετική μέσα στην ουδετερότητά της, έκανε το ταξίδι να μοιάζει σαν αργή βουτιά σε άγνωστα νερά.

«Η έκταση βρίσκεται στην κορυφή του Διονύσου,» είπε ξαφνικά εκείνος, χωρίς να την κοιτάζει. Η φωνή του αντήχησε στο εσωτερικό του αυτοκινήτου με έναν τόνο που άφηνε την αίσθηση μιας δήλωσης κι όχι απλώς ενημέρωσης.
«Όμορφη περιοχή,» είπε η Κάτια, «με εξαιρετική θέα και δυνατότητες ανάπτυξης.» Προσπάθησε να κρατήσει τη φωνή της σταθερή, αλλά ένιωθε πως τα λόγια της αιωρούνταν λίγο αμήχανα.

Ο Ηλιόπουλος έγειρε ελαφρά προς τα μπρος. «Θέλω αυτή η συνεργασία… να παραμείνει μεταξύ μας.»
Η Κάτια τον κοίταξε, αιφνιδιασμένη. «Ό,τι συζητάμε με τους πελάτες μου είναι εμπιστευτικό. Είναι αυτονόητο.»
«Χαίρομαι που το ακούω,» είπε κοφτά. «Δεν θα ήθελα να διαρρεύσει τίποτα για το έργο πριν… ολοκληρωθεί.»

Ένα κρύο ρίγος διέτρεξε τη ραχοκοκαλιά της. Γιατί αυτή η εμμονή στη μυστικότητα; Η εμπιστευτικότητα ήταν δεδομένη, αλλά ο τόνος του είχε κάτι σχεδόν απειλητικό. Προσπάθησε να μη δείξει πως προβληματίστηκε.

Η διαδρομή έγινε όλο και πιο ερημική. Η άσφαλτος ανηφόριζε και οι στροφές διαδέχονταν η μία την άλλη. Στο βάθος, τα δέντρα πυκνώνονταν και οι ήχοι της πόλης χάνονταν τελείως. Τώρα, μόνο ο ήχος του κινητήρα και ο παλμός της καρδιάς της συνόδευαν τη σκέψη της.

Όταν η λιμουζίνα σταμάτησε, η Κάτια ένιωσε για μια στιγμή να της κόβεται η ανάσα. Μπροστά της απλωνόταν ένα τεράστιο οικόπεδο, σχεδόν αποκομμένο από τον υπόλοιπο κόσμο. Πεύκα και κυπαρίσσια περιέκλειαν τον χώρο σαν φυσικό τείχος, ενώ από την άλλη πλευρά η θέα άνοιγε σε ένα απέραντο πανόραμα: η Αθήνα απλωνόταν σαν μινιατούρα και πέρα μακριά το γαλάζιο της θάλασσας λαμπύριζε σαν κομμάτι γυαλί.

Κατέβηκε προσεκτικά, νιώθοντας τη λάσπη να υποχωρεί κάτω από τις μπότες της. Ο αέρας ήταν δροσερός, σχεδόν κρύος, και το μόνο που ακουγόταν ήταν ο θρόισμα των φύλλων και το μακρινό κάλεσμα ενός κορακιού. Η σκηνή είχε μια απροσδόκητη σιωπηλή ένταση∙ σαν να βρισκόταν σε σκηνικό ταινίας θρίλερ πριν από την κρίσιμη στιγμή.

«Αυτή είναι η έκταση που σκοπεύω να χτίσω,» είπε ο Ηλιόπουλος, σπάζοντας τη σιωπή. Η φωνή του αντήχησε στον αέρα, κάνοντας τη στιγμή ακόμη πιο παράξενη.
«Είναι μοναδική,» παραδέχτηκε η Κάτια. «Ανυπομονώ να σχεδιάσω κάτι αντάξιο αυτού του τοπίου.»

Εκείνος ένευσε αργά, παρατηρώντας την προσεκτικά, σαν να ζύγιζε κάθε της λέξη. Για μια στιγμή, τα μάτια του γυάλισαν διαφορετικά∙ όχι απειλητικά, αλλά σαν να έκρυβαν μια σκιά νοσταλγίας ή μελαγχολίας.

«Πότε επιθυμείτε να έρθετε με το συνεργείο σας για να πάρετε τα στοιχεία που θα χρειαστείτε ώστε να προχωρήσουμε στα σχέδια;» ρώτησε ανάλαφρα.

«Νομίζω ότι πρέπει να έρθουμε από Δευτέρα γιατί είναι μεγάλος ο χώρος και ποικιλόμορφος.»

«Τέλεια. » 

Στον δρόμο της επιστροφής, η σιωπή ήταν σχεδόν ασφυκτική. Κι εκεί, σχεδόν από το πουθενά, ρώτησε:
«Τον Παύλο Παπαπέτρου, τον πολιτικό μηχανικό, τον γνωρίζετε;»
Η Κάτια ένιωσε την καρδιά της να σφίγγεται. «Είναι ο πατέρας μου… Γιατί ρωτάτε;»
«Ήταν φίλος με τον πατέρα μου,» απάντησε, αφήνοντας το βλέμμα του να χαθεί στο παράθυρο.
Η Κάτια ένιωσε ένα παράξενο μείγμα περιέργειας και ανησυχίας. Δεν θυμόταν ο πατέρας της να έχει αναφέρει ποτέ το όνομά του.

Όταν το αυτοκίνητο σταμάτησε μπροστά στο γραφείο της, η Κάτια ένιωσε ανακούφιση αλλά και μια αδιόρατη αβεβαιότητα∙ σαν να είχε ανοίξει μια πόρτα σε έναν κόσμο που δεν καταλάβαινε ακόμη πλήρως.

«Θα τα πούμε τη Δευτέρα,» είπε εκείνος, με ένα αχνό χαμόγελο.
Η Κάτια έγνεψε. «Καλή συνέχεια, κύριε Ηλιόπουλε.»

Καθώς η λιμουζίνα απομακρυνόταν, ένιωσε ένα γνώριμο σφίξιμο στο στομάχι. Η συνάντηση αυτή είχε αφήσει πίσω της περισσότερα ερωτήματα παρά απαντήσεις.

 

 

 

 







Κεφάλαιο 5 -Εξουσία και Πάθος

Η Μαργαρίτα είχε γείρει αναπαυτικά στην καρέκλα, αφήνοντας το μυαλό της να περιπλανηθεί όπου η επιθυμία της είχε πια ξεφύγει από τα όρια της πραγματικότητας. Στο μυαλό της, ήδη σχηματιζόταν η εικόνα μιας απόλυτης απόλαυσης, το λευκό κότερο που την έπλεε σε μια θάλασσα ατέλειωτου καλοκαιριού, το τεράστιο καπέλο να σκεπάζει τα κόκκινα μαλλιά της, τα μεγάλα μαύρα γυαλιά να αποκλείουν κάθε παρεισφρέουσα σκέψη, και το κομψό μαγιό να αγκαλιάζει το τροφαντό της σώμα, σαν θώρακας μιας σαγηνευτικής αυτοπεποίθησης. Το ποτήρι με το δροσιστικό κοκτέιλ ήταν σταθερά στο χέρι της, το άλλο χέρι όμως αναζητούσε κάτι άλλο, την επιβεβαίωση του άντρα που της υποσχόταν όλα όσα ονειρευόταν.

Δεν ήταν μόνο το αφεντικό της, ο Στέφανος  ήταν το σύμβολο μιας δύναμης που την απορροφούσε και την έπνιγε ταυτόχρονα. Μέσα στη φαντασία της, μεταμορφωνόταν σε εραστή που δεν περιοριζόταν στα όρια του επαγγελματικού τους δεσμού. Ένας άντρας που κατέστρεφε και ξαναέφτιαχνε την πραγματικότητα της, που έσβηνε κάθε αμφιβολία με την βίαιη παρουσία του, αλλά και με την απρόσμενη τρυφερότητα που έκρυβε κάτω από το σκληρό του προσωπείο.

Η αλήθεια, βέβαια, ήταν πολύ διαφορετική. Η καθημερινότητα είχε σφίξει τις αλυσίδες της, η σχέση τους ήταν καθαρά επαγγελματική  ή τουλάχιστον έτσι έπρεπε να ήταν. Η Μαργαρίτα γνώριζε καλά τα όρια, όμως κάθε φορά που έβλεπε τα μάτια του, ένιωθε αυτά τα όρια να λειώνουν, να γίνονται θολά, επικίνδυνα.

Η εσωτερική γραμμή χτύπησε, κόβοντας τη συγκέντρωσή της.
«Μαργαρίτα, ήρθε η κυρία Μαρκέτη για τον κύριο Ηλιόπουλο», ακούστηκε η φωνή της ρεσεψιόν.

Η Μαργαρίτα άφησε έναν ανεπαίσθητο αναστεναγμό, ίσιωσε το ταγέρ της και κατευθύνθηκε προς το γραφείο του. Στάθηκε μπροστά στην πόρτα, χτύπησε με ακρίβεια και περίμενε.

«Ναι;» Η φωνή του Ηλιόπουλου ήρθε κρύα, ελάχιστα υπομονετική.

«Κύριε Ηλιόπουλε, σας ζητά η κυρία Τζούλια Μαρκέτη», είπε με τη σταθερή, επαγγελματική φωνή που είχε μάθει να χρησιμοποιεί.

Η απάντησή του ήταν κοφτή, σχεδόν προσβλητικά αδιάφορη.
«Να περάσει.»

Η Μαργαρίτα έκλεισε προσεκτικά την πόρτα πίσω της και κατευθύνθηκε προς τη ρεσεψιόν. Καθώς η πόρτα άνοιγε, η Μαργαρίτα βρέθηκε μπροστά στην Τζούλια. Ψηλή, αέρινη, με μια εμφάνιση που δεν άφηνε κανένα περιθώριο αμφιβολίας για την αυτοπεποίθησή της  ή για την πρόθεσή της να κυριαρχήσει σε ό,τι κι αν έμπαινε στον δρόμο της. Το πράσινο φόρεμα που φορούσε ήταν ένα προκλητικό κάλεσμα, σαν να ήθελε να προκαλέσει όχι μόνο με την εμφάνιση αλλά και με την ίδια την ύπαρξή της. Τα μεγάλα μαύρα γυαλιά έκρυβαν τα μάτια της, αλλά το άρωμα που έστελνε στον αέρα ήταν βαρύ, γλυκό και επιθετικό, ένα δηλητήριο που τρύπωνε στις αισθήσεις της Μαργαρίτας και την ανάγκαζε να πάρει μια βαθιά ανάσα.

 Προχώρησαν στον διάδρομο, τα τακούνια τους να χτυπούν ρυθμικά στο μάρμαρο. Η Μαργαρίτα ένιωθε την καρδιά της να χτυπά πιο γρήγορα∙ κάθε βήμα πλησίαζε στο γραφείο που έμοιαζε πάντα να κουβαλάει το βάρος της εξουσίας του αφεντικού της.

Φτάνοντας μπροστά στην επιβλητική πόρτα, γύρισε προς την Τζούλια.
«Κυρία Μαρκέτη, παρακαλώ», είπε, ανοίγοντας την πόρτα με προσεκτική κίνηση και ένα ψυχρό χαμόγελο.

Η Τζούλια πέρασε πρώτη, με τον αέρα ανθρώπου που ξέρει πως τραβάει την προσοχή. Η Μαργαρίτα ακολούθησε και έκλεισε την πόρτα πίσω της. Η ένταση στον χώρο ήταν σχεδόν χειροπιαστή, σαν αόρατο κύμα που πλημμύριζε το δωμάτιο, υπενθυμίζοντας σε όποιον έμπαινε ποιος είχε τον έλεγχο εδώ μέσα.

 «Μαργαρίτα…» ακούστηκε η φωνή του Ηλιόπουλου με ένα τόνο που δεν επέτρεπε αντίρρηση.
«Μάλιστα, κύριε.» απάντησε εκείνη, η φωνή της πιο γλυκιά, σχεδόν σαγηνευτική, αλλά κρύβοντας όλη την ένταση που την κατακτούσε.
«Να μην ενοχλήσει κανείς. Είμαι σε σύσκεψη.»

Η πόρτα έκλεισε με ένα απαλό κλικ, κι η Μαργαρίτα ένιωσε το σώμα της να παγώνει. Το βλέμμα του, βαρύ και σκοτεινό, πέρασε σαν μαχαίρι στην ψυχή της. Σαν να της έλεγε πως τίποτα δεν είναι όπως φαίνεται.

Μέσα της αναδυόταν μια ζήλια που μύριζε φόβο  γιατί ήξερε καλά πως αυτό το παιχνίδι δεν ήταν απλά μεταξύ δύο γυναικών. Υπήρχαν βαθύτερα μυστικά, σκοτεινές ανάγκες, ανομολόγητες συμφωνίες.

Καθώς κατευθυνόταν προς το γραφείο της, το μυαλό της έπαιζε σενάρια όπου εκείνη κρατούσε το τιμόνι, εκείνη ήταν η κυρίαρχη, εκείνος ο υποταγμένος που έπρεπε να ικανοποιεί κάθε της επιθυμία.

«Αχ, τι ωραία!» ψιθύρισε, αφήνοντας την επιθυμία να ξεχειλίσει από τα χείλη της, γνωρίζοντας καλά πως δεν ήταν παρά ένα όνειρο, ίσως το μόνο που μπορούσε να τη σώσει.

                                           **************

Η Τζούλια κατευθύνθηκε νωχελικά προς το γραφείο του, οι κινήσεις της σκόπιμα αργές, σαν να ήθελε να παγιδεύσει το βλέμμα του σε κάθε της κίνηση. Ήξερε καλά τον τρόπο που θα μπορούσε να του επιβληθεί, να ελέγξει την ατμόσφαιρα χωρίς να πει λέξη.

«Όχι, μην το βγάλεις,» ακούστηκε η φωνή του, βαθιά και βραχνή, γεμάτη αποφασιστικότητα. Σηκώθηκε από την καρέκλα, πλησίασε την Τζούλια με το βλέμμα που δεν χωρούσε αντίρρηση. «Σε θέλω όπως είσαι.»

Εκείνη χαμογέλασε αδιόρατα, το βλέμμα της σκληρό και αβυσσαλέο. Δεν ήταν απλά η ερωμένη του, ήταν μια αντίπαλος που γνώριζε καλά το παιχνίδι της εξουσίας. Με μια γρήγορη κίνηση, τον φίλησε στα χείλη, ένα φιλί γεμάτο πρόκληση, μια σιωπηλή συμφωνία για το ποιος κρατούσε τα ηνία.

Πριν προλάβει να αντιδράσει, ο Στέφανος την έσπρωξε απαλά προς το γραφείο του, βάζοντας τις παλάμες του στα πλευρά της και ανοίγοντας τα πόδια της με μια αποφασιστικότητα που δεν άφηνε περιθώρια. Τα χέρια του γλίστρησαν γρήγορα, ανυπόμονα, σηκώνοντας το φόρεμά της, εκδηλώνοντας την κυριαρχία του μέσα από κάθε κίνηση.

Ένιωσε τη δύναμή του να εισρέει μέσα της, βίαια και ανελέητα, ενώ η ανάσα του έβγαινε βαριά και κοφτή, το σώμα του δονούμενο από τον έλεγχο που ασκούσε. Το χέρι του γύρω από το λαιμό της έμοιαζε με θηλιά, ένας αμείλικτος δεσμός που δεν ζητούσε συγκατάθεση, αλλά υποταγή.

Η Τζούλια παρέμενε ακίνητη, όχι από φόβο, αλλά από μια περίεργη, σκοτεινή συμφωνία εξουσίας. Γνώριζε καλά πως οποιαδήποτε αντίσταση θα την έστελνε πίσω σε παλιές πληγές, αυτές που είχε μάθει να κρύβει βαθιά. Και αυτή τη φορά, επέλεξε να αφήσει τον Στέφανο να έχει τον απόλυτο έλεγχο.

Όταν εκείνος τελείωσε, το βάρος του σώματός του έπεσε πάνω της, ενώ η ανάσα του χάιδευε τρυφερά το αυτί της με μια σχεδόν παιδική μετάνοια. «Συγγνώμη… σε πόνεσα;» ψιθύρισε, η φωνή του βαριά από την ένταση που μόλις απελευθέρωσε.

«Όχι,» απάντησε εκείνη, η φωνή της ήρεμη αλλά σίγουρη.

Τα δάχτυλά του, πλέον απαλά, γλίστρησαν μέσα στα μαλλιά της, σαν να ζητούσαν συγχώρεση για την αυθάδεια της κυριαρχίας του. Την γύρισε απαλά προς το μέρος του, και τα χείλη του άγγιξαν τα δικά της με μια τρυφερότητα που έμοιαζε ξένη μέσα σε όλο το βάρος της δύναμης που είχε προηγηθεί.

Την κοίταξε βαθιά, στα μάτια της μια μάχη πάθους και ελέγχου που κανείς τους δεν ήθελε να χάσει.

Ντύθηκε βιαστικά και πήρε θέση πίσω από το γραφείο του, με την καρδιά του να χτυπάει ακόμη γρήγορα. Εκείνη, ήρεμη και μαζεμένη, ίσιωσε το φόρεμά της και κάθισε απέναντί του, αλλά τα μάτια της δεν έχαναν λεπτό την κίνησή του.

Η ατμόσφαιρα ανάμεσά τους ήταν φορτισμένη  μια αόρατη γραμμή που χώριζε την επιθυμία από τον έλεγχο, το πάθος από την εξουσία.

«Φαίνεσαι χαρούμενος», παρατήρησε η Τζούλια, το βλέμμα της να κρύβει κάτι περισσότερο από απλή περιέργεια.

«Είμαι», απάντησε εκείνος, το βλέμμα του γεμάτο θρίαμβο αλλά και μια σιωπηλή πρόκληση.

«Έχει να κάνει με το οικόπεδο;» ρώτησε, φέρνοντας το σώμα της ελαφρώς μπροστά, σαν να ήθελε να τον δοκιμάσει.

«Ναι. Είναι πια δικό μου. Οριστικά.»

Η φωνή του ήταν σταθερή, σίγουρη, αλλά η δική της σκιά σκοτείνιασε το βλέμμα της.

«Τι έχεις;» τη ρώτησε, εντοπίζοντας τη μικρή ρωγμή στην επιφάνεια.

Η Τζούλια έγειρε το κεφάλι, το βλέμμα της να μαλακώνει αλλά και να σφίγγει μαζί. «Μου θύμισες τον πατριό μου. Το ίδιο βλέμμα… όταν ήξερε ότι είχε κερδίσει. Κι εγώ απλώς στεκόμουν και τον κοιτούσα. Αδύναμη.»

Ο Στέφανος κατέβασε το βλέμμα, το σαγόνι του σφίχτηκε. «Ξέρω», ψιθύρισε. «Και… ναι. Μερικές φορές νιώθω πως του μοιάζω. Στον πατέρα μου. Και τότε… με απεχθάνομαι.»

Σηκώθηκε αργά, προχώρησε μπροστά της, και έπεσε στα γόνατα, τυλίγοντας τα χέρια του γύρω από τα πόδια της. Το κεφάλι του ακουμπώντας στα γόνατά της ήταν μια εικόνα έκθεσης και υποταγής που έμοιαζε ξένη στον δυναμικό άντρα που μόλις πριν είχε ασκήσει την απόλυτη εξουσία.

«Μ’ αγαπάς;» ρώτησε με φωνή που έτρεμε από πόνο.

Η Τζούλια άγγιξε απαλά τα μαλλιά του, σαν να ήθελε να σβήσει κάθε πληγή. «Ναι. Πολύ.»

Εκείνος έκλεισε τα μάτια και κράτησε τη σιωπή για λίγο. Ύστερα, με αποφασιστικότητα, τράβηξε έναν φάκελο από το συρτάρι του γραφείου.

«Αγόρασα το ρετιρέ στη Γλυφάδα. Εκείνο που σου άρεσε. Είναι δικό σου. Ανακαινίζεται τώρα. Σε μια βδομάδα μπορείς να μετακομίσεις. Τα έπιπλα είναι από τα καλύτερα, κι αν κάτι δεν σου αρέσει, θα το αλλάξουμε.»

Η Τζούλια χαμογέλασε ήρεμα, το βλέμμα της γεμάτο νόημα. «Ξέρεις τι μου αρέσει, Στέφανε. Σ’ ευχαριστώ.»

«Η αγορά έγινε στο όνομα της εταιρείας, για πρακτικούς λόγους. Αλλά το σπίτι… είναι δικό σου.»

«Το ξέρω», απάντησε εκείνη με σταθερότητα. Ήξερε καλά πως πίσω από κάθε κίνηση υπήρχε ένα βαθύτερο παιχνίδι ελέγχου και επιθυμίας. Ήξερε πως τίποτα δεν ήταν τυχαίο, πως κάθε τους βήμα ήταν ένα μέρος από το πολύπλοκο τους παιχνίδι εξουσίας.

 

 

 

 

 

 

 

 

 

 

 

 

 

 

 

 

 

 

 

 

 

 

 

Κεφάλαιο 6 - Το πρώτο βήμα της επιστροφής

 

Μετά το τελευταίο τηλεφώνημα της μητέρας της, το μυαλό της Αλκμήνης ήταν πνιγμένο από μια μόνο σκέψη: είχε φτάσει η στιγμή να αντιμετωπίσει την οικογένειά της. Δεν υπήρχε πλέον χώρος για αναβολές. Όσο κι αν προσπαθούσε να απομακρυνθεί, όσο κι αν πάσχιζε να ξεφύγει από το παρελθόν, εκείνο επέμενε να επιστρέφει.
Ήταν κομμάτι του αίματός της. Και κανείς δεν ξεφεύγει από τις ρίζες του.

Κάθε λεπτό που καθυστερούσε την αναμέτρηση, τα πράγματα γίνονταν όλο και πιο δύσκολα. Σηκώθηκε από το γραφείο της και διέσχισε τον διάδρομο με αποφασιστικό βήμα, σταματώντας μπροστά στην πόρτα του Δημήτρη. Πήρε βαθιά ανάσα και χτύπησε απαλά.

«Παρακαλώ…» ακούστηκε η φωνή του από μέσα.

«Δημήτρη;» ψιθύρισε, ανοίγοντας διστακτικά την πόρτα.

«Ναι, Αλκμήνη, μπες,» είπε, δείχνοντάς της να περάσει.

Στάθηκε απέναντί του, με τα χέρια βαθιά στις τσέπες, σαν να κρύβει εκεί την αμηχανία της. Αυτό ήταν το προσωπικό της καταφύγιο όταν ένιωθε ευάλωτη.

«Κάτσε, σε παρακαλώ. Τι συμβαίνει;» τη ρώτησε, με βλέμμα γεμάτο ενδιαφέρον.

«Το ξανασκέφτηκα… και…» άρχισε, αλλά το πρόσωπό της σκλήρυνε. Ένα ρίγος τη διέτρεξε.

«Μίλα μου, σε παρακαλώ. Τι σε βασανίζει;»

«Θα ήθελα… τρεις μέρες άδεια. Είχες δίκιο. Χρειάζομαι ξεκούραση. Δεν νιώθω καλά τελευταία.»

Τα μάτια του άνοιξαν από την έκπληξη. «Μόνο αυτό;»

«Τι περίμενες;» ανταπάντησε με μια μικρή πικρία στη φωνή της.

«Δεν ξέρω… ίσως κάτι πιο σημαντικό. Με το πώς άρχισες τη συζήτηση, νόμιζα πως ετοιμάζεσαι να μου πεις κάτι σοβαρό.»

«Όχι, προς το παρόν…»

«Καταλαβαίνω. Αν θες, μπορείς να φύγεις τώρα. Θα αναλάβω εγώ τα καθήκοντά σου. Χρειάζεσαι παραπάνω μέρες;»

«Όχι, τρεις είναι αρκετές. Ευχαριστώ, Δημήτρη.»

Δεν γύρισε στο γραφείο της. Με γρήγορα βήματα περπάτησε μέχρι το ασανσέρ και, μόλις οι πόρτες άνοιξαν, μπήκε μέσα σχεδόν τρέχοντας. Λίγα λεπτά αργότερα βρέθηκε στο πεζοδρόμιο. Σταμάτησε απότομα, λύγισε μπροστά και στήριξε τα χέρια στα γόνατα, παλεύοντας να ρυθμίσει την ανάσα της. Ο ήλιος μόλις ξεπρόβαλε μέσα από τα σύννεφα της βροχής, και οι πρώτες ζεστές αχτίδες του άγγιξαν το κορμί της. Η κρίση πανικού άρχιζε να υποχωρεί.

Μόλις έφτασε στο σπίτι, άφησε την τσάντα της στο πάτωμα και κατευθύνθηκε κατευθείαν στην κρεβατοκάμαρα. Ξεντύθηκε βιαστικά, σχεδόν μηχανικά, και φόρεσε το παλιό της κιμονό, μαλακό και γνώριμο σαν αγκαλιά. Ησυχία. Μόνο η ανάσα της γέμιζε τον χώρο. Στην κουζίνα, γέμισε ένα ποτήρι κόκκινο κρασί και το κράτησε για λίγο μπροστά στο φως, πριν το φέρει στα χείλη. Η πρώτη γουλιά κύλησε μέσα της σαν ήρεμο χάδι, αλλά η σιωπή τριγύρω έκανε τη μοναξιά να βαραίνει ακόμα περισσότερο. Περπάτησε ξυπόλητη ως τον καναπέ και κάθισε βαριά, σκεπάζοντας το κορμί της με την κουβέρτα που είχε πάντα εκεί, σαν μόνιμο καταφύγιο. Πήρε το κινητό στα χέρια της και έμεινε να το κρατά ακίνητο, χωρίς να πληκτρολογεί, ακούγοντας μόνο την ανάσα της. Σήκωσε το βλέμμα στο ταβάνι∙ μια στιγμή σφιξίματος πέρασε από το στήθος της. Έπειτα, με μια αργή κίνηση, πάτησε το κουμπί και περίμενε να ακούσει τη φωνή της μητέρας της.

Όταν ακούστηκε, ήταν γεμάτη ανησυχία.

«Αλκμήνη; Τι συμβαίνει;» η φωνή της μητέρας της αντήχησε σαν καμπάνα μέσα στο κεφάλι της, σκέπη των φόβων που είχαν σωρευτεί τόσα χρόνια. Δεν περίμενε το τηλεφώνημα εκείνη την ώρα.

Η Αλκμήνη άφησε έναν αδύναμο αναστεναγμό, σαν να ξεφόρτωνε κάτι βαρύ. «Πήρα να σου πω πως… αύριο το βράδυ θα έρθω για φαγητό,» μίλησε ήρεμα, μα στο τέλος η φωνή της έσπασε, σαν να πρόδιδε κάτι που ήθελε να κρύψει. Η σιωπή που ακολούθησε έκανε την καρδιά της να χτυπά δυνατά. Ένιωθε την πίεση της στιγμής να την πνίγει. Δεν ήξερε αν ήθελε να ακούσει το επόμενο λόγο, αλλά ήξερε πως δεν μπορούσε να αποφύγει την αλήθεια.

Η μητέρα της απάντησε με μια βραχνή φωνή, γεμάτη αμφιβολία: «Αχ, Αλκμήνη, μην με κοροϊδέψεις ξανά…»

Η Αλκμήνη έκλεισε τα μάτια της. Μια σκιά έπεσε πάνω της  ίσως από την αβεβαιότητα που την κατέτρωγε. «Όχι, μαμά. Αυτή τη φορά… θα έρθω,» απάντησε, προσπαθώντας να πείσει τη μητέρα της, αλλά και τον εαυτό της. Είχε ανάγκη να το κάνει. Είχε ανάγκη να είναι εκεί, κοντά τους. Και όμως, κάτι μέσα της ήξερε πως κάτι δεν πήγαινε καλά.

Η μητέρα της σιώπησε, σαν να προσπαθούσε να καταλάβει αν τα λόγια της κόρης της είχαν αληθινό νόημα. Η φωνή της έγινε πιο απαλή, σχεδόν υποστηρικτική, μα με εκείνο το αδιόρατο «γιατί» να κρέμεται: «Μακάρι. Μακάρι να το κάνεις, παιδί μου… Θες να φτιάξω κάτι συγκεκριμένο;»

Η ελπίδα να τη δει, έστω και για λίγο, διαπερνούσε τη φωνή της, αλλά η ανησυχία παρέμενε ζωντανή σε κάθε λέξη.

«Όχι, δεν χρειάζεται κάτι ιδιαίτερο,» είπε η Αλκμήνη, κρύβοντας τη θλίψη που ανέβαινε μέσα της. Δεν ήξερε τι να πει. Δεν ήξερε τι ήθελε να ζητήσει. Ίσως κάτι πιο απλό, πιο οικείο… ή κάτι που δεν μπορούσε να εκφράσει.

Η μητέρα της δεν είχε τελειώσει. Δεν μπορούσε να αφήσει τα πράγματα έτσι.

«Αλκμήνη…» Η φωνή της τώρα ήταν πιο συντετριμμένη, σαν να περίμενε μια απάντηση που δεν ήθελε να ακούσει. «Είσαι σίγουρη πως είσαι καλά;»

Η ερώτηση χτύπησε την Αλκμήνη σαν ηλεκτρικό ρεύμα. Το σώμα της πάγωσε. Τα λόγια κόλλησαν στο λαιμό της, η εσωτερική της φωνή φώναζε «όχι». Αλλά εκείνη δεν μπορούσε να το πει. Δεν ήθελε να το παραδεχτεί.

«Ναι, είμαι καλά. Αλήθεια,» ψέλλισε, η φωνή της αδύναμη, σχεδόν αμφίβολη για τα ίδια της τα λόγια.

Η σιωπή στην άλλη άκρη της γραμμής ήταν γεμάτη φόρτιση. Κάτι ανείπωτο κρεμόταν στον αέρα, διαμορφώνοντας την ατμόσφαιρα.

Η μητέρα της άφησε την κουβέντα σαν μια αμυδρή ελπίδα: «Ελπίζω, παιδί μου. Ελπίζω…»

Η Αλκμήνη έκλεισε τα μάτια και πήρε μια βαθιά ανάσα. Ένιωσε την καρδιά της να χτυπά δυνατά. Ελπίδα και φόβος ανακατεύονταν μέσα της.

«Θα έρθω, μαμά,» ψιθύρισε ξανά, γνωρίζοντας πως αυτή τη φορά τα λόγια της είχαν βαρύνει πολύ.

Η μητέρα της έκλεισε τη συνομιλία με ένα απαλό «Καληνύχτα, κορίτσι μου», μα και οι δυο ένιωθαν πως κάτι δεν είχε τελειώσει.

Η Αλκμήνη ακούμπησε το κινητό στο τραπέζι, και μια αίσθηση απελευθέρωσης την πλημμύρισε. Ήταν μικρό βήμα, αλλά το πιο δύσκολο, το πρώτο.

Δεν ένιωθε νύστα, ούτε διάθεση για κάτι άλλο. Ήθελε μόνο ησυχία, μακριά από ανθρώπους, φώτα, φωνές. Ήπιε την τελευταία γουλιά κρασί και κατευθύνθηκε ξανά στο υπνοδωμάτιο.

Άνοιξε την ντουλάπα και κοίταξε τα ρούχα της. Ξαφνικά της φάνηκαν «λίγα», σαν να μην ταιριάζουν στη βραδιά που έμελλε να έρθει.

Ξεφύσησέ βαριά. Κάθισε στο κρεβάτι, δίπλωσε τα πόδια και έγειρε το κεφάλι της στο μαξιλάρι. Η ντουλάπα έμεινε ανοιχτή, σαν να περίμενε και εκείνη την απόφασή της.

Είχε χρόνο. Δεν χρειαζόταν να αποφασίσει τώρα. Αυτό που μετρούσε ήταν πως είχε κάνει το πρώτο βήμα.

Χάθηκε για λίγο κοιτάζοντας ψηλά και ένιωσε έναν αδιόρατο κόμπο στο στομάχι, όχι φόβο ακριβώς, αλλά ένα μίγμα αγωνίας και ανακούφισης. Πριν την πάρει ο ύπνος, σκέφτηκε: Αύριο δεν θα κάνω πίσω. Ό,τι κι αν γίνει.

                                        **************

Έφτασε στο πατρικό της λίγο νωρίτερα απ’ ό,τι είχε υπολογίσει. Η καρδιά της, ένα σφιγμένο κουβάρι, χτυπούσε δυνατά σε κάθε στροφή του τιμονιού καθ’ όλη τη διαδρομή. Τώρα, παρκαρισμένη έξω από το σπίτι όπου είχε μεγαλώσει, έμεινε ακίνητη. Δεν άνοιξε την πόρτα. Δεν ξεκούμπωσε τη ζώνη. Απλώς κοίταζε το γνώριμο κτίσμα, σαν να προσπαθούσε να καταλάβει αν της κρατούσε ακόμα κακία για την απουσία της.

Το στομάχι της ήταν κόμπος. Η αναπνοή της ρηχή, άτακτη. Έπρεπε να διώξει το άγχος. Απόψε δεν ήθελε να παίξει ξανά το ρόλο της αόρατης κόρης, της απολογούμενης. Απόψε είχε έρθει για να μείνει, όχι για να ξεφύγει. Να σταθεί απέναντί τους, να κοιτάξει κατάματα την οικογένεια που τόσο είχε αποφύγει, και να μη ζητήσει συγγνώμη γι’ αυτό που της συνέβη. Γιατί δεν έφταιγε. Δεν ήταν αυτή που πρόδωσε. Ήταν αυτή που προδόθηκε.

Το πρόσωπό της είχε κοκκινίσει, όχι μόνο από συγκίνηση, αλλά από την αποφασιστικότητα που μάζευε λεπτό το λεπτό μέσα της. Τα μάτια της βούρκωσαν, όχι από λύπη, αλλά από πείσμα. Αυτή τη φορά δεν θα έκανε πίσω.

Άφησε το βλέμμα της να χαθεί στη γειτονιά. Τα σπίτια ίδια. Οι αυλές ίδιες. Η μυρωδιά του γιασεμιού ερχόταν από τον κήπο της κυρίας Μαρίας, όπως πάντα. Ένα μικρό παντοπωλείο που δεν υπήρχε παλιά είχε ξεφυτρώσει στη γωνία, αλλοιώνοντας ελαφρώς την παιδική της μνήμη. Κατά τ’ άλλα, όλα αναλλοίωτα. Όλα, εκτός από την ίδια.

Ένα κορνάρισμα, απότομο και οξύ, την επανάφερε. Ένας οδηγός πέρασε ξυστά από το αμάξι της, μουρμουρίζοντας κάτι βιαστικά. Δεν τον άκουσε. Έριξε μια ματιά στον καθρέφτη, διόρθωσε με τα δάχτυλά της τα μαλλιά της, πήρε βαθιά ανάσα και βγήκε από το αυτοκίνητο.

Τα βήματά της την έφεραν μπροστά στην παλιά πόρτα. Τα χέρια της έτρεμαν ελαφρώς καθώς σήκωνε το δάχτυλο να πατήσει το κουδούνι. Ο ήχος, μεταλλικός και γνώριμος, ελαφρώς ξεκούρδιστος, αντήχησε στα αυτιά της σαν κάλεσμα, σαν πρόκληση.

Μια στιγμή σιωπής.

Η πόρτα άνοιξε. Η μητέρα της στάθηκε στο κατώφλι με μάτια ορθάνοιχτα και βλέμμα που πάσχιζε να πιστέψει.

«Γεια σου, μαμά,» είπε εκείνη, με μια αχνή, συγκρατημένη τρυφερότητα.

«Αλκμήνη…;» Η φωνή της μητέρας της έτρεμε από αναγνώριση, σχεδόν σαν να έβλεπε φάντασμα.

«Ήρθα, όπως είπα. Μπορώ να μπω;»

Η μητέρα της έκανε ένα βήμα πίσω, με μια αμήχανη, σχεδόν μηχανική κίνηση. «Πέρασε, παιδί μου… Καλώς ήρθες.»

Η Αλκμήνη πέρασε το κατώφλι, παραδίδοντας δύο μπουκάλια κρασί. Φίλησε τη μητέρα της στο μάγουλο και προχώρησε προς το σαλόνι. Ήθελε να φαίνεται φυσική, αλλά κάθε βήμα ακουγόταν στο μυαλό της σαν θόρυβος που πρόδιδε την ταραχή της.

Το σαλόνι ήταν γεμάτο φωνές. Παιδιά έτρεχαν γύρω από τον καναπέ, η τηλεόραση έπαιζε στη διαπασών, και οι ενήλικες μιλούσαν όλοι μαζί, ένα γνώριμο χάος, οικείο και ξένο ταυτόχρονα.

Στάθηκε διακριτικά στην πόρτα, χωρίς να πει κουβέντα. Η παρουσία της έγινε αντιληπτή πρώτα από τα παιδιά, που, μόλις την είδαν, σταμάτησαν απότομα το παιχνίδι και έτρεξαν πίσω από την καρέκλα του πατέρα τους, με μάτια γεμάτα περιέργεια.

Η κίνησή τους τράβηξε το βλέμμα όλων.

Η νύφη της, καθισμένη στην πολυθρόνα, έμεινε παγωμένη. Ένα μειδίαμα που πήγε να σχηματιστεί στα χείλη της έσβησε προτού γεννηθεί. Ο αδελφός της χαμογέλασε αχνά, γνέφοντας σχεδόν ανεπαίσθητα, σαν σιωπηλή επιδοκιμασία.

Ο πατέρας της όμως… Χλόμιασε. Την κοίταξε σαν να την έβλεπε πρώτη φορά. Για μια στιγμή έμοιαζε χαμένος. Κι ύστερα, σαν να την είχε φωνάξει από μέσα του και να του απάντησε.

Η Αλκμήνη χαμογέλασε. Δεν ήξερε αν ήταν από θάρρος ή από αμηχανία. Ανασήκωσε τους ώμους ελαφρά, εκείνη την παιδική, σχεδόν αστεία κίνηση που έκανε πάντα όταν δεν ήξερε τι να πει.

Και τότε, ο πατέρας της σηκώθηκε αργά. Το βλέμμα του είχε πια σταθεροποιηθεί. Τα χέρια του ελαφρώς τρεμάμενα, μα αποφασισμένα. Περπάτησε προς το μέρος της.

Κι εκείνη τον περίμενε, όρθια, ήσυχη, ανοιχτή, σαν να του έλεγε χωρίς λόγια: Είμαι εδώ. Είμαι πάλι δική σας. Αλλά αυτή τη φορά, χωρίς να απολογούμαι.

«Καλώς ήρθες, παιδί μου,» είπε, και την έσφιξε στην αγκαλιά του με τόση δύναμη, σαν να ήθελε να τη συγκρατήσει στον κόσμο του, να την προστατέψει από ό,τι την είχε πληγώσει.

Η Αλκμήνη του ανταπέδωσε την αγκαλιά, αλλά το βάρος του σώματός της φάνηκε να λυγίζει από την ένταση. Η καρδιά της χτυπούσε δυνατά, αλλά εκείνη κράτησε το βλέμμα της χαμηλά, σαν να ήθελε να κρύψει την ταραχή της.

«Γεια σου, μπαμπά. Πώς είσαι;» ρώτησε, αλλά η φωνή της έτρεμε, προσπαθώντας να συγκρατήσει τον λυγμό που απειλούσε να ξεσπάσει.

«Τώρα είμαι μια χαρά!» Η απάντησή του ήταν γλυκιά, αλλά μέσα της έκρυβε τόση λαχτάρα για εκείνη, τόση συγκίνηση, που την έκανε να αισθάνεται ξαφνικά υπεύθυνη για όλα τα χρόνια που είχε απομακρυνθεί. Τα μάτια του, γεμάτα αβεβαιότητα, την παρακολουθούσαν με μια ανησυχία, σαν να προσπαθούσε να καταλάβει αν ήταν πραγματικά μπροστά του ή αν το ήθελε τόσο πολύ ώστε το μυαλό του την έφερνε πίσω. Το χέρι του έσφιγγε τόσο δυνατά το δικό της, σαν να ήθελε να τη νιώσει, να σιγουρευτεί ότι ήταν αληθινή.

Η Αλκμήνη ένιωσε το βλέμμα του να την τρυπάει, και για μια στιγμή το βάρος της ενοχής την πλάκωσε ξανά.

«Σοφία, τι κάνεις;» είπε τότε, στρέφοντας το βλέμμα της στην νύφη της, η οποία δεν είχε κρυφτεί πίσω από καμία αυταπάτη, αλλά φαινόταν ξαφνιασμένη από την αναπάντεχη εμφάνιση της Αλκμήνης.

«Καλά, Αλκμήνη. Εσύ;» Η απάντηση της Σοφίας ήταν ψυχρή, σχεδόν απόμακρη, και ένα ύφος προστατευτικό σκέπαζε τα μάτια της. Κοίταξε τον άντρα της, που σήκωσε τους ώμους αμήχανα.

Η Αλκμήνη ένιωσε την ατμόσφαιρα να παγώνει.

«Έλα, ας καθίσουμε στο τραπέζι,» είπε τότε η μητέρα της, που μέχρι εκείνη τη στιγμή είχε παρακολουθήσει αμίλητη.

Η Αλκμήνη ακολούθησε την πρόσκληση, ενώ το μυαλό της γυρνούσε ασταμάτητα: πώς να προσεγγίσει τους δικούς της μετά από τόσο καιρό; Πώς να χτίσει γέφυρες εκεί που όλα είχαν καταρρεύσει;

Η βραδιά μόλις ξεκινούσε, και μαζί της ξεκινούσαν και οι αναμνήσεις — πικρές, αδικημένες, αλλά και γεμάτες ελπίδα.

Όταν κάθισε απέναντι από τον πατέρα της, το βλέμμα του την έκανε να νιώσει μια σιωπηλή απουσία, μια ανάγκη που είχε παραμελήσει. Τον παρακολουθούσε με προσοχή και ένιωθε την καρδιά της να σφίγγεται. Ήταν εκεί, αλλά τόσο μακριά. Όσο κι αν προσπαθούσε να τον πλησιάσει, υπήρχαν στιγμές που εκείνος έμοιαζε χαμένος σε μια άλλη εποχή, σε μια εποχή που δεν θα μπορούσε να ξαναγυρίσει.

Ο πατέρας της, ο άνθρωπος που πάντα παρέμενε σταθερός, δεν της έδειξε ποτέ τη σκοτεινή πλευρά του. Ήξερε πως, όσα κι αν τον πλήγωσαν, θα έμενε εκεί για εκείνη, να της προσφέρει ξανά τον κόσμο της, έτοιμος να την προστατεύσει από κάθε πληγή. Δεν μιλούσε για την απογοήτευσή του, όμως εκείνη την αισθανόταν να χτυπά δυνατά μέσα της.

Η Αλκμήνη γνώριζε πως τίποτα δεν θα ήταν πια ίδιο, αλλά ένιωθε πως έπρεπε να προσπαθήσει να το ξαναχτίσει. Ήθελε να είναι εκεί, να επιδιορθώσει τη σχέση της με την οικογένειά της. Η ανάγκη να είναι μαζί τους, παρόλο που τα λάθη της είχαν αφήσει τα σημάδια τους, την ώθησε σε μια κατεύθυνση που δεν ήξερε αν μπορούσε να ακολουθήσει.

Η αφορμή για τον καυγά που θα ακολουθήσει ήταν οι συνεχείς υπονοούμενες και οι καυστικές παρατηρήσεις της Σοφίας για τη ζωή της Αλκμήνης. Καθώς το δείπνο προχωρούσε και η ατμόσφαιρα ήταν σχετικά χαλαρή, η Σοφία ξεκίνησε να κάνει ειρωνικά σχόλια για τις μαγειρικές ικανότητες της Αλκμήνης, προσπαθώντας να δείξει μια δήθεν «καλή» διάθεση.

«Πρέπει κάποια στιγμή να μάθεις να μαγειρεύεις, Αλκμήνη,» είπε η Σοφία με το ειρωνικό της χαμόγελο. «Εξάλλου, το φαγητό είναι ένας τρόπος να κρατήσεις τον άντρα κοντά σου. Δεν μπορείς να τον ταΐζεις συνέχεια πίτσες και σουβλάκια.»

Η Σοφία προσπάθησε να φανεί αστεία, αλλά τα λόγια της ήταν σαφώς επικριτικά. Η Αλκμήνη την κοίταξε με ένα αδιάφορο χαμόγελο, αλλά μέσα της ένιωθε το βάρος των λέξεων. Δεν ήταν η πρώτη φορά που η Σοφία προσπαθούσε να τη μειώσει, κι αυτή τη φορά δεν θα το άφηνε να περάσει ατιμώρητο.

«Δεν είναι το φόρτε μου η μαγειρική,» απάντησε ήρεμα η Αλκμήνη, προσπαθώντας να κρατήσει την ψυχραιμία της.

Η Σοφία όμως δεν το έβαλε κάτω και συνέχισε με τον ίδιο τόνο: «Α, δεν πειράζει, θα μάθεις. Αλλά αν κάποια στιγμή βρεις έναν άντρα, θα πρέπει να το κάνεις. Αλλιώς, δεν ξέρω…»

Η ένταση άρχισε να δυναμώνει και όλοι γύρω κοίταζαν αμήχανα. Η μητέρα της Αλκμήνης προσπάθησε να παρέμβει, αλλά ήταν φανερό πως το κλίμα ήταν βαρύ. Η Σοφία, βλέποντας τη σιωπή της Αλκμήνης, ανασήκωσε τη φωνή της.

«Μα καλά, νομίζεις πως δεν ξέρουμε; Βγαίνεις για ποτό με τους συναδέλφους σου σε μπαρ  και ένας γείτονας μας έχει ήδη καταγράψει κάθε σου κίνηση. Καταλαβαίνεις πολύ καλά τι σημαίνει αυτό, έτσι; Όλοι ψιθυρίζουν πίσω από την πλάτη μας. Δεν λέω ότι κάνεις κάτι κακό, αλλά… το όνομα της οικογένειας δεν είναι για να το ξεφτιλίζουμε έτσι! » είπε με φωνή γεμάτη υπαινιγμούς και σαρκασμό.

Η Αλκμήνη πλέον δεν άντεχε άλλο. Η φωνή της έσπαγε από θυμό και απόγνωση:
«Αυτό που λες, Σοφία, είναι ότι δεν μπορώ να ζήσω τη ζωή μου όπως θέλω, επειδή ο κόσμος θα με κρίνει, ε; Ότι πρέπει να φυλαχτώ, να κρύβομαι, να μην είμαι ο εαυτός μου;!» Η φωνή της είχε ανέβει, δείχνοντας την ένταση που είχε συσσωρευτεί.

Η Σοφία δεν σταμάτησε.

«Απλώς λέω πως δεν είναι σωστό να φεύγεις κάθε φορά με κάποιον άλλο από το μπαρ και να ξεφτιλίζεις την οικογένεια! Έχεις κοροϊδέψει όλους μας με την ψεύτικη εικόνα της τέλειας ζωής σου, αλλά αυτή η ζωή είναι ένα ψέμα! Είμαστε όλοι εξουθενωμένοι από τα συνεχή ψέματα!»

 Η Αλκμήνη, καταλαβαίνοντας πως η Σοφία δεν άφηνε καμία ευκαιρία χωρίς να την κατακρίνει, ξέσπασε.

«Μην με κρίνεις για τις επιλογές μου, Σοφία! Δεν είμαι εδώ για να ανταγωνίζομαι το πώς ζει ο καθένας! Αν δεν σου αρέσει ο τρόπος που ζω, απλά κράτα το για τον εαυτό σου.»

Αυτή η στιγμή ήταν η σπίθα που άναψε τη φωτιά. Η μητέρα της, γεμάτη απογοήτευση και ανησυχία για την ένταση, προσπάθησε να ηρεμήσει τα πνεύματα, αλλά ο πατέρας της δεν άντεχε άλλο. Με μια ξαφνική και δυνατή κίνηση, χτύπησε το χέρι του πάνω στο τραπέζι.

«Φτάνει πια!» φώναξε με όλη του τη δύναμη. «Αρκετά! Δεν σας αντέχω άλλο!»

Η ατμόσφαιρα έγινε αποπνικτική. Η μητέρα και οι υπόλοιποι γύρω ήταν σοκαρισμένοι, ενώ η Σοφία φαινόταν απορημένη. 

«Πόσο καιρό θα συνεχίσουμε αυτό το θέατρο; Αφού όλοι ξέρουμε ποια είναι η αλήθεια!»

«Ανδρέα!» φώναξε η μητέρα, προσπαθώντας μάταια να τον συγκρατήσει.

«Σταμάτα, Νανά. Φτάνει!» Η φωνή του ήταν κοφτερή σαν λεπίδι. «Δεν σε αναγνωρίζω πια. Ζεις μέσα σε ψευδαισθήσεις. Γιατί υποκρίνεσαι συνέχεια; Δεν κουράστηκες; Ποιον προσπαθείς να πείσεις; Εμάς ή τον εαυτό σου; Η ζωή του γιου μας δεν είναι παραμύθι. Η νύφη σου έχει γίνει βάρος. Τα ψέματά της για την “τέλεια” ζωή με τον Νίκο έχουν ξεθωριάσει. Εμείς γνωρίζουμε ποια είναι η αλήθεια. Η αυθάδειά της να μπαίνει σε αυτό το σπίτι λες και της ανήκει, σε αναστατώνει κάθε φορά. Ο Νίκος είναι άντρας. Ξέρει καλύτερα από όλους τι συμβαίνει και το ζει καθημερινά. Δεν έχει ανάγκη από κουκούλωμα.»

Η μητέρα πάγωσε. Το πρόσωπό της άδειασε από χρώμα και τα μάτια της γέμισαν καυτά δάκρυα. Ο Ανδρέας στράφηκε απότομα στη Σοφία, με φλογισμένο βλέμμα.

«Κι εσύ, Σοφία. Μεγάλε κριτή των πάντων. Ποια είσαι εσύ που θα κρίνεις; Ποια ζωή έζησες; Δεν δούλεψες ποτέ σου. Δεν έφερες ποτέ ένα κομμάτι ψωμί στο σπίτι σου. Και έχεις τον γιο μου να τρέχει από δουλειά σε δουλειά, να ματώνει, μόνο και μόνο για να μη σας λείψει τίποτα. Κι εσύ το μόνο που κάνεις είναι να του ζητάς λούσα, να του ρουφάς την ψυχή. Και όταν δεν μπορεί να σε ικανοποιήσει, του κάνεις τη ζωή κόλαση. Μέσα στο ίδιο του το σπίτι!»

«Μπαμπά!» φώναξε ο Νίκος, με αδέξια αγωνία, περισσότερο για να διασώσει τα προσχήματα παρά για να υπερασπιστεί τη γυναίκα του. Ήξερε την αλήθεια και, όσο κι αν πονούσε, δεν μπορούσε να την αντικρούσει. Ο Ανδρέας όμως δεν σταμάτησε.

«Κανένας σας δεν έχει δικαίωμα να κρίνει το κορίτσι μου. Ούτε για το παρελθόν της, ούτε για τις επιλογές της. Κανείς δεν πέρασε όσα εκείνη. Κι όμως, σηκώθηκε και συνεχίζει να ζει, με ένα στίγμα που της φόρεσε η κοινωνία και ένας δειλός που δεν είχε το θάρρος να πει την αλήθεια! Αντί να τη στηρίξετε, την διώξατε! Γιατί; Για να μη λερώσει την εικόνα σας; Την κρίνατε, την πνίξατε, την πληγώσατε! Κι εγώ… σιώπησα. Ήλπιζα πως ο χρόνος θα μας έφερνε ξανά κοντά. Μα εσύ, Νανά, αντί να απαλύνεις, σκάβεις πιο βαθιά τις πληγές. Και εσύ, Σοφία, αν δεν είχες παιδιά, ο γιος μου θα είχε φύγει προ πολλού! Δεν τολμώ να φανταστώ τι θα είχες κάνει αν ήσουν στη θέση της Αλκμήνης. Πιθανόν να είχες τινάξει τα μυαλά σου στον αέρα!»

Η σιωπή κάλυψε το δωμάτιο. Κανείς δεν τολμούσε να μιλήσει. Η Αλκμήνη κοίταξε τον πατέρα της με νέα κατανόηση. Ήξερε πως ήταν ο μόνος που την υπερασπιζόταν, ακόμα κι όταν όλοι γύρω της την είχαν καταδικάσει.

Το χέρι του χτύπησε δυνατά ξανά στο τραπέζι. Έπειτα αποχώρησε βιαστικά, αφήνοντας πίσω του βαριά σιωπή. Η μητέρα της μαζεύτηκε βουβή πάνω στην καρέκλα, ραγισμένη. Τα δάκρυά της κυλούσαν ασταμάτητα. Ο Νίκος έμεινε ακίνητος, παγωμένος από την ορμητικότητα του πατέρα του. Η Σοφία, κόκκινη και ταραγμένη, με βλέμμα θολό από την ταπείνωση, προσπαθούσε μάταια να συγκρατήσει τα δικά της δάκρυα. Κι ανάμεσά τους, η Αλκμήνη. Σιωπηλή. Ακίνητη. Για πρώτη φορά δεν ένιωθε ένοχη. Για πρώτη φορά κάποιος την υπερασπίστηκε ανοιχτά. Κάποιος μίλησε για όλα αυτά που ήθελε να ουρλιάξει τόσα χρόνια. Κοίταξε γύρω της τα πρόσωπα που την είχαν πληγώσει, και δεν ένιωσε λύπη. Μόνο… ανακούφιση. Κι αγάπη. Γιατί, όσο κι αν την πλήγωσαν, ήταν η οικογένειά της.

Σηκώθηκε αργά. Έπιασε το χέρι του Νίκου και τον κοίταξε με τρυφερότητα. Έπειτα, στάθηκε πίσω από τη μητέρα της και την αγκάλιασε σφιχτά.

«Σε αγαπάει. Κι εγώ σε αγαπάω, μαμά. Μπόρα είναι. Θα περάσει.»

Η Νανά την κράτησε με τρεμάμενα χέρια. Έμειναν έτσι λίγα δευτερόλεπτα. Ύστερα, η Αλκμήνη προχώρησε προς τον πατέρα της, που στεκόταν στη βεράντα με γυρισμένη την πλάτη, καρφώνοντας το βλέμμα του στο κενό.

Τον πλησίασε, τον αγκάλιασε από πίσω.

«Μπαμπά, σε αγαπώ πολύ.»

Η φωνή της τον τίναξε από τον λήθαργο. Γύρισε αργά, την κοίταξε κατάματα και την πήρε στην αγκαλιά του.

«Κι εγώ, παιδί μου. Σε λατρεύω.»

Δάκρυα, πόνου και λύτρωσης ενώθηκαν σε μια σιωπηλή κάθαρση. Μια πατρική αγκαλιά που τόσα χρόνια έλειπε, ξαναχτίστηκε εκεί, στο φως της βεράντας.

«Μου λείψατε, μπαμπά,» του είπε με ειλικρίνεια, ακουμπώντας το κεφάλι της στον ώμο του.

«Το ξέρω, παιδί μου. Κι εμάς μας έλειψες. Περίμενα αυτή τη στιγμή. Ένιωθα πως πλησίαζε. Μα… άργησες. Και φταίω εγώ.»

«Δεν φταις εσύ.»

«Φταίω. Μετά από όλα, ζήτησες χώρο και χρόνο – και σωστά. Αλλά όσο περνούσε ο καιρός και απομακρυνόσουν, σκέφτηκα ότι έπρεπε να σε φέρω πίσω. Γι’ αυτό οργάνωσα αυτά τα οικογενειακά γεύματα. Για να σε φέρω κοντά μας.»

Η Αλκμήνη τον έσφιξε πιο πολύ.

«Το είχα καταλάβει, μπαμπά.»

«Έκανα λάθη. Όταν γύρισες για πρώτη φορά, έπρεπε να υψώσω αμέσως τη φωνή μου. Να σε προστατεύσω. Κι όχι να σωπαίνω. Ήμουν αδύναμος.»

«Όχι. Απλώς… δεν ήμουν έτοιμη εγώ. Και εσύ έκανες ό,τι καλύτερο μπορούσες. Μα σήμερα… σήμερα πήρες φόρα!» χαμογέλασε συγκινημένη.

Ο πατέρας της γέλασε κι εκείνος, πικρά.

«Δεν άντεξα άλλο. Ξέρω πως πλήγωσα τη μάνα σου. Αλλά έπρεπε να ειπωθεί. Όσο για τη Σοφία… Δεν ήταν πάντα έτσι. Μετά από εκείνο το καλοκαίρι… κάτι έσπασε μέσα της. Σαν να ντρεπόταν για όσα έγιναν. Ήθελε να τα σβήσει. Κάθε φορά που ακουγόταν το όνομά σου, αντιδρούσε σπασμωδικά. Όταν είδε πως απομακρύνθηκες, αγρίεψε. Και ο αδερφός σου… περνάει δύσκολα. Αλλά έχει τρία παιδιά. Πονάω και γι’ αυτόν.»

«Σας αγαπάει, μπαμπά.»

«Το ξέρω. Πάντα ήταν εκεί. Πάντα προσπαθούσε να καλύπτει το κενό σου. Μας ενημέρωνε, μας προστάτευε. Ήταν δίπλα μας, κι ας πονούσε και ο ίδιος.»

Έπιασε το πρόσωπό της ανάμεσα στις παλάμες του και τη φίλησε στο μέτωπο.

«Αλκμήνη… Είμαι περήφανος για σένα. Και για τα δύο τα παιδιά μου.»

Η Αλκμήνη τον αγκάλιασε σφιχτά, βουρκωμένη.

«Κι εμείς, πατέρα. Σε ευχαριστούμε που είσαι δικός μας. Και τώρα… πάμε μέσα. Τους αφήσαμε αρκετή ώρα. Ποιος ξέρει τι θα λέει πάλι το στόμα της Σοφίας!»

Γέλασαν. Πρώτη φορά, μετά από πολύ καιρό, με την καρδιά τους.

Σηκώθηκαν αγκαλιασμένοι και μπήκαν αθόρυβα στο σπίτι. Μόνο η μητέρα της καθόταν μπροστά στην τηλεόραση, μα το βλέμμα της δεν ήταν εκεί. Ήταν χαμένο, βυθισμένο σε σκέψεις που δεν είχαν εικόνα, μόνο βάρος. Μόλις τους είδε, πετάχτηκε όρθια.

«Πού είναι οι άλλοι, μητέρα;» τη ρώτησε απαλά.

«Έφυγαν, παιδί μου.»

«Χωρίς να μας χαιρετήσουν;»

«Δεν ήθελαν να σας διακόψουν. Και δεν είχαν κάτι να πουν. Ήταν δύσκολη η μέρα… Ήταν όλοι τους στενοχωρημένοι, αναστατωμένοι.»

«Αχ, μανούλα μου…» είπε, και την τύλιξε τρυφερά στην αγκαλιά της.

Έμειναν έτσι, για λίγο, σαν να πάγωσε ο χρόνος γύρω τους. Ένιωσε ξανά το ρίγος στο γερασμένο σώμα της μητέρας της. Το τρέμουλο που έμοιαζε να ανεβαίνει από τη ρίζα της ψυχής της, κι εκείνη, με μια κίνηση στοργής, την κράτησε πιο σφιχτά πάνω της  σαν να ήθελε να της δώσει δύναμη από τη δική της ανάσα. Η Αλκμήνη έσπασε τη σιωπή με μια φωνή που έσταζε γλύκα:

«Θέλω να σας ζητήσω δύο πράγματα.»

«Φυσικά! Ό,τι θέλεις», απάντησε πρόθυμα ο πατέρας της, σχεδόν παρακλητικά, λες και ήθελε να γιατρέψει με την προθυμία του κάθε πληγή.

Η Αλκμήνη τράβηξε απαλά τη μητέρα της από την αγκαλιά και την κοίταξε βαθιά στα μάτια. «Το πρώτο είναι να μην ακούτε κανέναν και τίποτα. Ο κόσμος είναι σκληρός. Δολοφόνος δεν είναι μόνο όποιος αφαιρεί μια ζωή με τα χέρια του ή με όπλο… Είναι κι αυτός που σκοτώνει με λόγια. Που ματώνει οικογένειες με κουτσομπολιά και φαρμακερές σκέψεις. Μην ντραπείτε ποτέ για τίποτα. Θέλω να μου έχετε εμπιστοσύνη.»

Η μητέρα της χαμήλωσε τα μάτια. Ένα σκιάχτρο ενοχής πέρασε για μια στιγμή από το βλέμμα της.

«Έχεις δίκιο, παιδί μου. Συγγνώμη… Ήμουν αφελής. Πήγα να πνίξω τον πόνο και τον θυμό μου σε λάθος μονοπάτια. Συγχωρέσε με.»

Την έσφιξε ξανά στην αγκαλιά της, με όλη την τρυφερότητα που χωρούσε σε μια αγάπη μητρική και κόρης.

Κι ύστερα, σαν να ένιωσε πως είχε έρθει η κατάλληλη στιγμή, είπε:

«Να πω και το δεύτερο;» ρώτησε με ένα χαμόγελο που φώτισε το πρόσωπό της σαν αυγή.

Οι γονείς της την κοίταξαν σιωπηλοί, με εκείνη τη σπάνια προσμονή που κρατά την ανάσα.

«Θα ήθελα… να κοιμηθώ απόψε στο δωμάτιό μου», είπε. Η φωνή της ήταν γαλήνια, σχεδόν παιδική, σαν να ξαναγύριζε για λίγο στην αθωότητα.

Και δεν υπήρξε ούτε ενοχή, ούτε δισταγμός, μόνο μια βαθιά, λυτρωτική νοσταλγία.

 

 

 

 

 

 

 

 

Κεφάλαιο 7 - Η Αρχή της Εκδίκησης

 

Μόλις άνοιξε τα μάτια, το βλέμμα καρφώθηκε στο ταβάνι. Όλα γύρω θολά, σαν να βρίσκονταν σε μια ταινία που δεν ήταν σίγουρο αν ήθελε να παρακολουθήσει ή να κλείσει τα μάτια ξανά. Το σχέδιο, όμως, είχε ήδη αρχίσει να ξετυλίγεται, σαν μια καταιγίδα που είχε μαζευτεί για χρόνια και τώρα είχε έρθει η ώρα να ξεσπάσει. Αυτό το σχέδιο, φτιαγμένο με προσοχή και μανία, φάνταζε αδύνατο. Κι όμως, η μοίρα, αυτή η αδυσώπητη δύναμη, έφερε την εύνοια αυτή τη φορά, ικανοποιώντας κάθε σκοτεινό πόθο.
Οι σκέψεις ήταν σκοτεινές, έντονες και πεισματάρικες. Δεν υπήρχε πια χώρος για τύψεις, για φόβο ή για αναστολές. Το μόνο που είχε σημασία ήταν η εκδίκηση. Και αυτή, δεν θα ερχόταν από έναν απλό θυμό. Όχι, αυτό ήταν μόνο η αρχή. Πόνος. Ο απόλυτος πόνος, που θα έκανε όλους όσους άνοιξαν πληγές να καταλάβουν την απελπισία της απώλειας. Πρώτα θα τους παρακολουθούσε να πέφτουν αργά, σιγά-σιγά, μέχρι να τους κόψει την ανάσα. Και μετά, το τελικό χτύπημα. Εκεί, ακριβώς στην καρδιά τους, θα έδινε την τελευταία, συντριπτική κίνηση.
Δεν υπήρχε παράπονο για όσα είχε δώσει η ζωή. Ήταν αυτή που είχε στερήσει πολλά από τη διαδρομή μέχρι τώρα και τα είχε στερήσει με τέτοια ανατριχιαστική μεθοδικότητα που δεν μπορούσε παρά να το αναγνωρίσει. Αλλά ήταν και αυτή που έδωσε όλα τα όπλα που χρειάζονταν για την τελική εκδίκηση: εξουσία, δύναμη και γνώση. Θα χρησιμοποιούσε κάθε γωνιά του κόσμου για να διαλύσει εκείνους που αφαίρεσαν όνειρα από τη ζωή που επιθυμούσε. Τώρα ήταν η ώρα. Δεν υπήρχε επιστροφή. Ο ένοχος θα πλήρωνε για κάθε στιγμή πόνου που προκάλεσε. Και ο τρόπος θα ήταν οδυνηρός, μαρτυρικός. Όσο κι αν πάλευαν, η μοίρα είχε ήδη κριθεί.
Το παιχνίδι είχε μόλις αρχίσει.
Και δεν υπήρχε καμία αμφιβολία: θα υπήρχε μόνο ένας νικητής.

 

 

 

 

 

 

 

 

 

 

 

 

 

 

 

 







Κεφάλαιο 8 - Το δείπνο της συμφωνίας

Ο ήλιος είχε ανέβει αργά αλλά ανελέητα στον ουρανό, πλημμυρίζοντας το τοπίο με μια καυτή, σχεδόν επιθετική λάμψη. Η Κάτια, ακούραστη, συνέχιζε να εργάζεται με το συνεργείο της. Ο οδηγός την είχε φέρει έγκαιρα, όπως πάντα, κι όλοι μαζί ξεκίνησαν την πορεία τους. Στη διαδρομή, οι φωνές τους γέμιζαν το αμάξι με το αδιάκοπο, συρτό κουτσομπολιό του Σαββατοκύριακου. Όμως τη στιγμή που έφτασαν στον τελικό τους προορισμό, τα γέλια κόπηκαν απότομα· μπροστά τους απλώθηκε μια απόκοσμη εικόνα, που πάγωσε τα χαμόγελα στα πρόσωπά τους και τους έδεσε σε μια σιωπηλή, ασφυκτική έκπληξη.

«Αυτά είναι, φίλε!» φώναξε ο Κώστας, αφήνοντας έναν αναστεναγμό που πνίγηκε στο θρόισμα του αέρα. Ύψωσε την παλάμη του για να σκιάσει τα μάτια του, προσπαθώντας να διακρίνει καθαρά την αινιγματική ομορφιά που απλωνόταν μπροστά τους.
«Εδώ θα αφήσεις εποχή, αφεντικό», είπε ο Θοδωρής, τα μάτια του να γυαλίζουν από ένταση και σχεδόν παιδική έκσταση.
«Θα αφήσουμε εποχή, Θοδωρή. Θέλεις να πεις, έτσι;» τον διόρθωσε η Κάτια, με ψυχρή αυτοκυριαρχία, ενώ τα μάτια της έλαμπαν από μια σκοτεινή αποφασιστικότητα. «Είμαστε ομάδα. Όλοι μαζί θα το πετύχουμε. Αλλά τώρα δεν είναι η ώρα για λόγια. Εδώ, όπως βλέπετε, έχουμε πολλή δουλειά.»

Καθώς το συνεργείο σκορπίστηκε στο κτήμα, ο Ηλιόπουλος επέλεξε να παραμείνει στη σκιά, σχεδόν αόρατος, αφήνοντας την Κάτια να κινηθεί και να εργαστεί χωρίς περισπασμούς. Ο οδηγός του, καρτερικός στο αυτοκίνητο, παρακολουθούσε τα πάντα με προσοχή. Όταν, όμως, είδε την Κάτια να πλησιάζει, βγήκε αμέσως από το όχημα, η στάση του άκαμπτη, ελεγχόμενη.
«Παρακαλώ, κυρία Παπαπέτρου. Χρειάζεστε κάτι;» είπε με φωνή που έσταζε τυπικότητα, όμως το βλέμμα του –γρήγορο, διεισδυτικό– έκρυβε μια σκιά αμφιβολίας.

  «Όχι, όχι… όλα καλά,» απάντησε εκείνη με αίσθηση απόστασης, ενώ η φωνή της ήταν σαν να υπήρχε κάτι κρυφό μέσα της. «Πως σας λένε;»

«Μάρκο,» αποκρίθηκε, χωρίς να τραβήξει το βλέμμα του από εκείνη, σαν να προσπαθούσε να διαβάσει κάτι στα μάτια της.

«Χάρηκα, Μάρκο,» είπε η Κάτια με μια ψυχρή και υποχρεωτική ευγένεια. «Σε λίγο θα κάνουμε διάλειμμα. Θα ήθελες να έρθεις μαζί μας να τσιμπήσεις κάτι;»

«Ευχαριστώ πολύ, κυρία Παπαπέτρου, αλλά δεν μπορώ να αφήσω τη θέση μου,» απάντησε εκείνος, με τυπική ευγένεια, αλλά ο τόνος του ήταν τελείως μηχανικός.

«Μάλιστα, Μάρκο, τότε, θα μου κάνεις μία χάρη;»

«Βεβαίως. Πείτε μου.»

«Μην με ξαναπείς ‘κυρία Παπαπέτρου’. Κάτια, σκέτο,» είπε εκείνη, με ένα πιο επίμονο χρώμα στη φωνή της. «Δεν το θέλω αυτό.»

«Δεν μου επιτρέπεται, κυρία Παπαπέτρου.»

«Τότε τουλάχιστον, να με αποκαλείς ‘κυρία Κάτια’. Πιστεύω ότι είναι καλύτερα έτσι,» είπε με μια ελαφριά απογοήτευση, σαν να ήταν εξοικειωμένη με τις αποστάσεις που έθεταν οι άλλοι.

«Εντάξει, κυρία Κάτια…»

 «Τέλεια! Σε ευχαριστώ, Μάρκο. Θα πω στα παιδιά να σου φέρουν κάτι να κολατσίσεις. Δεν θα μπεις τιμωρία, μην ανησυχείς! Σου υπόσχομαι πως δεν θα το πούμε πουθενά,» είπε, με ένα χαμόγελο που ήταν τόσο ψυχρό, που η ατμόσφαιρα γύρω τους φαινόταν να παγώνει.

«Σας ευχαριστώ, κυρία Κάτια, για το ενδιαφέρον σας.»

«Τίποτα, Μάρκο. Πες μου όμως κάτι, σε παρακαλώ,» συνέχισε η Κάτια, ενώ το βλέμμα της πήρε μια πιο σοβαρή και σχεδόν ανακριτική διάσταση.

«Πείτε μου.»

«Ο εργοδότης σου… Πώς είναι σαν άνθρωπος;»

«Θα έλεγα, όπως όλοι μας.»

«Δηλαδή;»

«Έχει καλές στιγμές, αλλά και άσχημες.»

«Μην με παρεξηγήσεις, Μάρκο. Δεν το κάνω από κουτσομπολιό. Απλά, επειδή πρόκειται να συνεργαστούμε, θέλω να ξέρω κάποια πράγματα για εκείνον.»

«Σας καταλαβαίνω.»

«Είναι αυστηρός και απότομος κάποιες φορές. Και ήθελα να ξέρω αν αυτό είναι το γενικό του στυλ.»

«Ο κύριος Ηλιόπουλος είναι πάντα επιφυλακτικός στην αρχή με όλους. Όταν σας γνωρίσει καλύτερα, θα δείτε και την αλλαγή στην συμπεριφορά του. Αφήστε λίγο χρόνο να κυλήσει και όλα θα αλλάξουν προς το καλύτερο.»

«Σε ευχαριστώ πολύ, Μάρκο, για τη βοήθειά σου. Σε λίγο θα σου στείλω φαγητό.»

«Σας ευχαριστώ πολύ.»

Η Κάτια επέστρεψε στο συνεργείο, δίνοντας μερικές τελευταίες εντολές πριν τη διακοπή του διαλείμματος.

Όταν επέστρεψε στο γραφείο, ο ουρανός είχε ήδη σκοτεινιάσει. Ο καιρός είχε αλλάξει δραματικά, και σκοτεινά σύννεφα είχαν σκεπάσει τον ουρανό, προμηνύοντας την καταιγίδα. Ενώ οι συνεργάτες της έσπευσαν να φύγουν για να προλάβουν τη βροχή, εκείνη επέλεξε να παραμείνει πίσω, καταγράφοντας τις τελευταίες λεπτομέρειες. Άναψε το φως στο γραφείο και άρχισε να σημειώνει με αφοσίωση. Παρά την κούραση, το πάθος της για αυτό που δημιουργούσε και ο έλεγχος των συναισθημάτων της την έκαναν να αισθάνεται ότι το σχέδιο της πήγαινε ακριβώς όπως το είχε φανταστεί.

Καθώς ετοιμαζόταν να φύγει, το τηλέφωνο του γραφείου της χτύπησε ξαφνικά.

«Παπαπέτρου, παρακαλώ;»

«Καλησπέρα σας, κυρία Παπαπέτρου. Τι κάνετε;» άκουσε τη φωνή του από την άλλη πλευρά της γραμμής.

«Γεια σας, κύριε Ηλιόπουλε. Πολύ καλά, ευχαριστώ. Εσείς;»

Η φωνή του Ηλιόπουλου αντήχησε μέσα στο άδειο γραφείο σαν να έβγαινε από τα ίδια τα σκοτεινά σύννεφα που μαζεύονταν έξω.
«Έμαθα ότι τα πήγατε καλά σήμερα και τελειώσατε πριν σας προλάβει η κακοκαιρία. Μείνατε ικανοποιημένη με ό,τι είδατε;»

Η Κάτια κοίταξε στιγμιαία έξω από το παράθυρο. Η βροχή δεν είχε ξεκινήσει ακόμα, αλλά ο ουρανός ήταν τόσο βαρύς που έμοιαζε έτοιμος να καταρρεύσει.
«Θα έλεγα… αρκετά ικανοποιημένη,» απάντησε, προσπαθώντας να κρατήσει τη φωνή της σταθερή. «Νομίζω πως μπορούμε να υλοποιήσουμε κάθε όνειρό σας, κύριε Ηλιόπουλε.»

Στην άλλη άκρη ακούστηκε ένα χαμηλό, αδιόρατο γέλιο.
«Κάθε όνειρό μου;» ρώτησε, με τόνο που την έκανε να ανατριχιάσει χωρίς να ξέρει το γιατί. «Ελπίζω να είστε έτοιμη γι’ αυτό, Κάτια… γιατί μερικά όνειρα έχουν τη συνήθεια να γίνονται… απαιτητικά.»

Η σιωπή που ακολούθησε έκανε τον ήχο του αέρα και των πρώτων σταγόνων βροχής να μοιάζει πιο έντονος από ποτέ.

 

«Επειδή είμαι εκτός Ελλάδος και επιστρέφω μέσα στην εβδομάδα, πώς θα σας φαινόταν να σας έκανα το δείπνο την Πέμπτη το βράδυ και να τα πούμε από κοντά;»

«Είναι πολύ νωρίς για να σας παρουσιάσω κάτι, κύριε Ηλιόπουλε.»

«Μα δεν το κάνω για να μου παρουσιάσετε τη δουλειά σας, αλλά για να σας γνωρίσω καλύτερα και να σας πω κάποια πράγματα για τις απαιτήσεις μου. Εξάλλου, θέλω να γνωρίζω τους συνεργάτες μου και εκτός εργασίας.»

«Εντάξει, αν είναι έτσι, τότε πολύ ευχαρίστως.»

«Ωραία. Θα σας καλέσω την Πέμπτη το πρωί για τις λεπτομέρειες. Σας εύχομαι καλό βράδυ.»

«Επίσης, καληνύχτα.»

κλεισε το τηλέφωνο με μια αδιόρατη ανακούφιση. Ο κύριος Ηλιόπουλος είχε φανεί σήμερα πιο προσιτός, σχεδόν… ανθρώπινος. Η πρόσκληση για δείπνο την έκανε να αναθεωρήσει τις σκέψεις της∙ και όμως, ένα μικρό αγκάθι ανησυχίας είχε σφηνωθεί βαθιά στο μυαλό της.
Τι πραγματικά ήθελε από εκείνη; Και, το κυριότερο, γιατί το ήθελε τώρα;

Μάζεψε τα πράγματά της αργά, αφήνοντας το φως του γραφείου αναμμένο για λίγα δευτερόλεπτα ακόμα, σαν να ήθελε να κρατήσει πίσω της ένα καταφύγιο. Όταν τελικά έσβησε τον διακόπτη, η αίθουσα βυθίστηκε στο σκοτάδι κι έξω τα πρώτα μπουμπουνητά ράγισαν τον ουρανό.

Βγαίνοντας, σήκωσε το βλέμμα στα βαριά, σιδερένια σύννεφα. Έμοιαζαν να στροβιλίζονται αργά, σαν να την παρακολουθούσαν. Ένα ρίγος την διαπέρασε. Δεν ήξερε αν έφταιγε η ψύχρα της καταιγίδας ή η σκέψη ότι, απόψε, κάτι είχε ήδη ξεκινήσει – και δεν ήταν πια στο χέρι της να το σταματήσει.

 

 

 

 







Κεφάλαιο 9 – Η νύχτα των αποκαλύψεων

Ένιωσε τις ηλιαχτίδες να πέφτουν απαλά στο πρόσωπό της, σαν ζεστές αγκαλιές που παιχνιδιάρικα αλλά και αμείλικτα ξύπνησαν μέσα της έναν συνδυασμό ευτυχίας και πόνου που καιρό είχε ξεχάσει. Το σώμα της, βαριά και νωχελικό, άφηνε για πρώτη φορά καιρό τη γαλήνη να εισχωρήσει, ενώ η ψυχή της έτρεμε μπροστά στην αλήθεια που γνώριζε πως θα ξυπνούσε μέσα της.

Η μυρωδιά του καφέ που ανέβαινε από την κουζίνα, γλυκιά και πικρή μαζί, την έσφιξε μέσα της, σαν ένα παλιό τραύμα που άνοιγε ξανά, σιγοτραγουδώντας τις χαμένες στιγμές, τα χρόνια που φάνταζαν να έχουν περάσει χωρίς εκείνη να τα ζήσει στ’ αλήθεια. Σηκώθηκε με δυσκολία, ντύθηκε αργά, χωρίς βιασύνη, σαν να ήθελε να διατηρήσει την μαγεία αυτής της στιγμής αναλλοίωτη.

Όταν κατέβηκε και αντίκρισε τους γονείς της να κάθονται πλάι πλάι, να μιλούν με μια τρυφερότητα τόσο ξένη στα μάτια της μετά από δεκαετίες, η καρδιά της σφίχτηκε σαν να φώναζε. Μια θολή θάλασσα από αναμνήσεις και λαχτάρα γέμισε το βλέμμα της. Ένας λυγμός πνίγηκε στον λαιμό της — εκείνοι, μαζί, ξανά. Ζωντανοί, ευτυχισμένοι, αληθινοί.

Για μια στιγμή σκέφτηκε να γυρίσει πίσω, να τους αφήσει να ζήσουν αυτή τη στιγμή μόνοι τους, σαν να φοβόταν πως αν μπλεκόταν, θα έσπαγε κάτι ακατάλυτο. Μα το απαλό χαμόγελο που σχηματίστηκε στα χείλη της ήταν σαν ψίθυρος συγχώρεσης κι έτσι μπήκε.

Η μητέρα της πετάχτηκε, την αγκάλιασε με τη ζεστασιά που τόσο της είχε λείψει, και ο πατέρας της την κοίταξε με μια λάμψη στα μάτια, που έκαιγε την ψυχή της με ελπίδα και λύτρωση. Η Αλκμήνη κάθισε κοντά τους, νιώθοντας πως εκείνη τη στιγμή η οικογένεια ήταν ξανά ολοκληρωμένη  ένας φάρος μέσα στο χάος της ζωής της.

Όταν το ρολόι την προειδοποίησε πως είχε φτάσει η ώρα να φύγει, η καρδιά της σφίχτηκε με πόνο. Δεν ήθελε να αφήσει πίσω αυτή τη ζεστασιά που τόσο καιρό είχε στερηθεί. «Θα ξανάρθω», ψιθύρισε σχεδόν κλαίγοντας, «το υπόσχομαι.»

Ο πατέρας της την αγκάλιασε με μια δύναμη που έμοιαζε να σταματά τον χρόνο. «Όποτε νιώσεις έτοιμη… θα είμαστε εδώ.»

Και εκείνη, αποχωρώντας, πάτησε την κόρνα του αυτοκινήτου με ένα μειδίαμα που έκρυβε δάκρυα. Στην άκρη του πεζοδρομίου, οι μορφές τους έμοιαζαν σαν αγάλματα που την κρατούσαν στην αγκαλιά τους, μέχρι να χαθεί από το οπτικό τους πεδίο.

Η ψυχή της, βαριά και ελαφριά ταυτόχρονα, γέμισε μια νέα φλόγα. Μια λαχτάρα να μοιραστεί αυτή την αναγέννηση, αυτή τη στιγμή που ξεπερνούσε το παρελθόν, με τον Δημήτρη. Ήταν η ευκαιρία που ήθελε, η δική τους στιγμή να διορθώσουν όσα είχαν σπάσει.

Με τα δάχτυλα να τρέμουν από την ένταση, πληκτρολόγησε τον αριθμό του. Η καρδιά της χτυπούσε σαν τύμπανο πολέμου και ελπίδας μαζί.

«Καλησπέρα, Αλκμήνη!» ακούστηκε η φωνή του, ζεστή και γνώριμη. «Όλα καλά;»

«Γεια σου, Δημήτρη… σε ενοχλώ;»

«Όχι, καθόλου. Τι συμβαίνει;»

«Σκεφτόμουν… αν θα ήθελες να έρθεις σπίτι απόψε. Να ετοιμάσω κάτι, να φάμε, να μιλήσουμε λίγο…» είπε διστακτικά, με φωνή τρεμάμενη, γεμάτη προσμονή.

Μια μικρή παύση στην άλλη άκρη∙ τόσο σύντομη που θα μπορούσε να είναι τίποτα, αλλά για την Αλκμήνη έμοιασε με αιωνιότητα. Κράτησε την ανάσα της, νιώθοντας την καρδιά της να ανεβοκατεβαίνει στο στήθος της σαν να ήθελε να σπάσει τα πλευρά της και να πεταχτεί έξω.

«Αλκμήνη…» Η φωνή του Δημήτρη χαμήλωσε, πιο σοβαρή τώρα, με έναν τόνο που δεν μπόρεσε να αποκωδικοποιήσει αμέσως. «Θα ήθελα πολύ… αλλά…»

Το στομάχι της σφίχτηκε, σαν η γη να τραβήχτηκε κάτω από τα πόδια της. Ένας κόμπος ανέβηκε στον λαιμό της.
«Απλά… απόψε έχω κάτι που δεν μπορώ να αναβάλω. Αλλά… αύριο; Αν θες, αύριο, θα έρθω οπωσδήποτε.»

Η Αλκμήνη έκλεισε τα μάτια της για να κρύψει την απογοήτευση που την έπνιξε. Χαμογέλασε ωστόσο, έστω κι αν το χαμόγελο έμεινε μισό, σπασμένο.
«Ναι… αύριο. Θα σε περιμένω.»

                                                        ***********************

 

            Άναψε το τελευταίο κερί με το σπίρτο, παρατηρώντας πως όλα ήταν προετοιμασμένα με φροντίδα. Η μουσική έπαιζε απαλά, και ο χαμηλός φωτισμός γέμιζε τον χώρο με μια ζεστή, ήρεμη αύρα. Το τραπέζι ήταν στρωμένο με επιμέλεια, και μόνο ο ξαφνικός ήχος του κουδουνιού έσπασε τη γαλήνη της στιγμής.

Άνοιξε την πόρτα και αντίκρισε το πλατύ χαμόγελο του Δημήτρη. Έμεινε σιωπηλή για λίγο, μαγνητισμένη από το φως που έλουζε το πρόσωπό του.

«Καλώς τον,» είπε με μια λάμψη στα μάτια, υποδεχόμενη τον Δημήτρη με ζεστασιά. Εκείνος στάθηκε ακίνητος, κοιτώντας την με θαυμασμό, σαν να είχε χαθεί μέσα στις σκέψεις του.

«Είσαι απλά εκπληκτική απόψε!» είπε, η φωνή του γεμάτη θαυμασμό. «Έχω καιρό να σε δω τόσο όμορφη.»

Η Αλκμήνη χαμογέλασε και δέχτηκε το μπουκέτο λουλουδιών που της πρόσφερε. Την φίλησε απαλά στο μάγουλο, και για μια στιγμή οι καρδιές τους χτύπησαν στο ίδιο ρυθμό, σαν να ξύπνησαν μια παλιά, ξεχασμένη μελωδία.

«Σε ευχαριστώ για τα λουλούδια,» είπε εκείνη, χαρίζοντάς του ένα ζεστό χαμόγελο. «Δώσε μου το σακάκι σου.»

Προχώρησαν μαζί στο σαλόνι και κάθισαν στον καναπέ. Η ατμόσφαιρα ήταν φορτισμένη από ένταση και χαρά, αλλά ταυτόχρονα και γεμάτη ασφάλεια. Καθώς περνούσε η ώρα, η Αλκμήνη ένιωθε μια διακριτική αμηχανία από το σταθερό βλέμμα του Δημήτρη, που φαινόταν να διαβάζει κάθε της σκέψη.

«Αλκμήνη,» είπε με βαθιά συγκίνηση στη φωνή του, «είσαι πραγματικά υπέροχη απόψε. Δεν μπορώ να πάρω τα μάτια μου από πάνω σου.»

Η Αλκμήνη έριξε το βλέμμα της στο τραπέζι, πριν απαντήσει, με μια βαθιά, ειλικρινή εξομολόγηση:

«Η άδειά μου έκανε, τελικά, καλό. Έκανα ένα βήμα μπροστά, Δημήτρη, και αντιμετώπισα έναν από τους μεγαλύτερους φόβους μου. Γι’ αυτό ήθελα να το γιορτάσουμε σήμερα, μαζί. Εσύ ήσουν εκεί για μένα όλα αυτά τα χρόνια, και δεν μπορώ να το παραβλέψω.»

«Έκανα ό,τι θα έκανε κάθε λογικός άνθρωπος,» απάντησε εκείνος, προσπαθώντας να μειώσει τη σημασία των λόγων της. «Όταν σε γνώρισα, ήξερα αμέσως τι είδους άνθρωπος είσαι.»

Η Αλκμήνη συνέχισε, με φωνή φορτισμένη από τις σκέψεις και τα συναισθήματα της χθεσινής νύχτας. Άρχισε να διηγείται πώς πήρε την απόφαση να αλλάξει τη ζωή της  να ξεφύγει από το παρελθόν που τη δάγκωνε, να σπάσει τα δεσμά της σιωπής και της μοναξιάς που την είχαν κρατήσει φυλακισμένη τόσα χρόνια. Μίλησε για το δύσκολο δρόμο που διάλεξε, για τις στιγμές που ένιωθε αδύναμη αλλά επέμενε, και για τη δύναμη που βρήκε μέσα της να προχωρήσει.

Ο Δημήτρης την άκουγε αθόρυβα, με μια αφοσίωση που έδειχνε πόσο πολύ τον συγκινούσε η ειλικρίνεια της. Κάθε λέξη της ήταν σαν γέφυρα που ένωνε ξανά τα κομμάτια της ζωής της, τα κομμάτια που είχαν σπάσει πριν πολύ καιρό. Ένιωθε πως καταλάβαινε, πως αντιλαμβανόταν το βάρος αλλά και την ελπίδα που κουβαλούσε η απόφασή της.

Όταν τελείωσε, δεν είπε πολλά. Το βλέμμα του όμως μιλούσε: ήταν γεμάτο σεβασμό, κατανόηση και υποστήριξη. Ήξερε πως αυτό το βήμα δεν ήταν απλώς μια αλλαγή· ήταν η αρχή μιας νέας ζωής.

Η βραδιά κύλησε με χαμόγελα και ανάλαφρες συζητήσεις, αλλά το βλέμμα του Δημήτρη δεν έφυγε από εκείνη, έντονο, γεμάτο επιθυμία και πάθος. Η Αλκμήνη, αν και αισθανόταν την ατμόσφαιρα να φορτίζεται με ενέργεια, ήξερε πως έπρεπε να θέσει όρια.

«Δημήτρη,» είπε τελικά, παίρνοντας μια βαθιά ανάσα, «ξέρω τι σκέφτεσαι και τι θέλεις… και δεν ξέρω πώς να το πω, αλλά νιώθω άσχημα.»

«Γιατί;» ρώτησε εκείνος, με απορία και ανησυχία.

«Γιατί… για πολλούς λόγους. Και δεν ξέρω από πού να αρχίσω,» απάντησε εκείνη, φανερά αμήχανη. «Νιώθω πως σε παρέσυρα εκείνο το βράδυ, με το ποτό και τον πανικό που με κατέλαβε.»

Σταμάτησε για μια στιγμή και τον κοίταξε στα μάτια. «Αλλά το πιο σημαντικό είναι ότι δεν θέλω να σε χάσω από φίλο. Είσαι το μόνο στήριγμα που έχω από το παρελθόν και δεν θέλω να το σπαταλήσω άσκοπα.»

Ο Δημήτρης την κοίταξε με μια εκρηκτική αίσθηση απογοήτευσης, αλλά και κατανόησης. «Μάλιστα, αυτά μόνο;» είπε και γέλασε χαμηλόφωνα.

«Ναι, αυτά μόνο,» είπε εκείνη, και εκείνος πήρε τις παλάμες της στα χέρια του.

«Άκουσέ με, Αλκμήνη. Αν θέλεις να μιλήσουμε, να το κάνουμε. Μόνο μην κλείνεις την πόρτα, γιατί είμαι εδώ για να σε ακούσω.»

Εκείνη, νιώθοντας την ένταση της στιγμής, του έδωσε μια υπομονετική ματιά, περιμένοντας να ακούσει την απάντησή του.

«Είτε είμαστε μαζί ως εραστές, είτε όχι,» είπε εκείνος, η φωνή του βαριά και γεμάτη πάθος, «ήμουν και θα παραμείνω για πάντα ο φίλος που θα σε προσέχει. Αυτό δεν θα αλλάξει ποτέ, ούτε από εμένα, ούτε από κανέναν. Όσο για την οικογένεια… Ναι, έχω οικογένεια και την αγαπώ. Δεν το αρνούμαι. Αλλά εσένα, Αλκμήνη, σε αγάπησα πριν κάνω οικογένεια, και αυτό με στοιχειώνει μέχρι σήμερα. Δεν μπορώ να το ξεχάσω, δεν μπορώ να το κρύψω.»

Η Αλκμήνη έμεινε σιωπηλή, παρατηρώντας το πρόσωπό του που έλαμπε από τη φλόγα των αναμνήσεων. Το φως από τα κεριά που έτρεχε αργά, έριχνε μία μαλακή σκιά στο δωμάτιο, τονίζοντας την ένταση των συναισθημάτων τους. Εκείνος συνέχισε, με μια πικρία στη φωνή του:

«Όσο για το άλλο… Δεν με παρέσυρες. Με πήρες από το χέρι και με ανέβασες στον παράδεισο. Αλλά ήταν μόνο για μια νύχτα.»

«Παράδεισο;» ρώτησε εκείνη, και η φωνή της τρεμούλιασε, γεμάτη αμφιβολία και πόνο. «Μόνο μαρτύριο ήταν για σένα, πιστεύω, και όχι παράδεισος. Δεν ήταν αυτό που νομίζεις.»

Ο Δημήτρης δεν την άφησε να τελειώσει. Ήταν σαν να μη μπορούσε να συγκρατήσει τα λόγια του πια, η λαχτάρα του να εκφραστεί γέμιζε την ατμόσφαιρα με ένταση. «Δεν με νοιάζει που δεν μ’ άφησες να σε αγγίξω, να σε φιλήσω. Δεν με νοιάζει που ήσουν εκείνη που είχε τον έλεγχο. Αυτό που μετρούσε για μένα ήταν ότι ήμουν μαζί σου. Ήμουν μέσα σου. Γινόμουν δικό σου κτήμα.»

Η Αλκμήνη πάγωσε. Η καρδιά της χτύπησε δυνατά. «Μη, Δημήτρη. Στάματά το, σε παρακαλώ. Όχι, δεν μπορείς να λες τέτοια πράγματα. Αυτό είναι άρρωστο.»

Προσπάθησε να τραβήξει τα χέρια της, αλλά εκείνος συνέχισε να τα κρατά  σφιχτά. Κάθε αίσθηση του σώματός της ένιωθε παγιδευμένη, αλλά η καρδιά της ήξερε ότι έπρεπε να ακούσει. Ότι έπρεπε να ακούσει την αλήθεια του, όσο κι αν την τρόμαζε.

«Άκουσέ με, Αλκμήνη,» είπε εκείνος, και η φωνή του είχε μια βαθιά δόση ειλικρίνειας. Πλησίασε τα χείλη του στα χέρια της, τα φίλησε με απαλότητα, σαν να ήθελε να της προσφέρει μια μικρή συγχώρεση, πριν της μιλήσει. Στη συνέχεια, άφησε τα χέρια της να πέσουν μαλακά στα πόδια της. Το δωμάτιο φάνηκε να σβήνει για μια στιγμή γύρω τους, και οι λέξεις του ακούγονταν σαν ψίθυροι μέσα στην ησυχία του χώρου.

«Θέλεις να πούμε αλήθειες απόψε;» ρώτησε με αυστηρότητα, σχεδόν σαν να ήθελε να την προειδοποιήσει για κάτι ακόμη πιο επώδυνο.

Η Αλκμήνη έσφιξε τα δάχτυλά της γύρω από το κρυστάλλινο ποτήρι με το κρασί και απάντησε βραχνά: «Ναι. Αυτό θέλω.»

«Ωραία,» είπε εκείνος, αφήνοντας τη σιωπή να γεμίσει το δωμάτιο. «Θα τα πούμε όλα απόψε.»

Τα χέρια του έκλεισαν τα δικά της, τα κράτησε δυνατά. Εκείνος άρχισε να της αποκαλύπτει τη δική του αλήθεια με μια φωνή που έτρεμε ελαφρώς. «Από την πρώτη στιγμή που μπήκες στην ομάδα, Αλκμήνη, σε ερωτεύτηκα κεραυνοβόλα. Τα μάτια σου, η αυτοπεποίθησή σου, το χαμόγελό σου… τα πάντα. Αλλά λόγω της επαγγελματικής θέσης μου, έπρεπε να το κρατήσω κρυφό, να είμαι διακριτικός. Στην αρχή, απλά σε παρατηρούσα, καθημερινά, στη δουλειά. Όταν σε έβλεπα να μιλάς με άλλους, να γελάς, να δουλεύεις σκληρά, ήξερα πως κάποια μέρα θα γινόσουν κάτι πολύ σημαντικό για μένα.»

Η Αλκμήνη τον κοίταξε σιωπηλή, ένιωθε το βάρος της αλήθειας να πέφτει βαριά ανάμεσά τους. Εκείνος όμως συνέχισε, με ειλικρίνεια στα μάτια του, λες και το μυστικό του έπρεπε να βγει προς τα έξω:

«Η τύχη μας έπαιξε ένα παιχνίδι που κανείς από τους δύο δεν είχε προβλέψει. Όταν ενσωματώθηκες στην ομάδα, εγώ ήδη προσπαθούσα να εξιχνιάσω μια υπόθεση που, όπως αποδείχθηκε αργότερα, θα γινόταν καταστροφική για σένα. Όμως εκείνη την ώρα ήμουν ήδη πολύ κοντά σου για να επιτρέψω να συμβεί κάτι κακό.»

 Η Αλκμήνη άφησε το βλέμμα της να πέσει στο πάτωμα, προσπαθώντας να συγκρατήσει την ένταση που την κυρίευε. Οι φλόγες του παρελθόντος και οι αλήθειες που άρχισαν να ξετυλίγονται τη ζέσταιναν αλλά και την πλήγωναν ταυτόχρονα. Το βράδυ μόλις είχε αρχίσει, και τίποτα πια δεν θα ήταν ίδιο.

Ως επικεφαλής της ομάδας, ο Δημήτρης είχε τη σιωπηρή υποχρέωση να κρατήσει κρυφά τα συναισθήματά του για την Αλκμήνη, καθώς και τα μυστικά της υπόθεσης στην οποία ήταν μπλεγμένοι. Όταν εκείνη γνώρισε τον Σωτηρίου, τον μυστικό αστυνομικό που είχε μπλεχτεί σε επικίνδυνες καταστάσεις λόγω της έρευνας, ο Δημήτρης δεν μπόρεσε να της μιλήσει ανοιχτά για τους κινδύνους που την περίμεναν. Η υπόθεση είχε φτάσει σε κρίσιμο σημείο και ο φόβος για διαρροές τον κράτησε σιωπηλό. Θεωρούσε τη σχέση τους καθαρά επαγγελματική, τουλάχιστον στην αρχή.

Τα πράγματα άλλαξαν δραματικά όταν ο αστυφύλακας Κυριάκος Παπαδόπουλος τους εντόπισε να κάνουν έρωτα στην τουαλέτα. Η είδηση διαδόθηκε αστραπιαία, και όλοι άρχισαν να κλείνουν τα μάτια, αναγνωρίζοντας ότι η κατάσταση είχε ξεφύγει. Ο Δημήτρης, γνωρίζοντας τον κίνδυνο, προτίμησε να μιλήσει πρώτα στον Σωτηρίου παρά στην Αλκμήνη, για να την προστατεύσει από μεγαλύτερους κινδύνους. Παρ’ όλα αυτά, η σχέση τους συνεχίστηκε κρυφά.

Η ευθύνη βάρυνε τον Δημήτρη. Πίστευε πως θα έπρεπε να έχει προσέξει περισσότερο και να την είχε προστατεύσει. Η κατάσταση έγινε ακόμη πιο τραγική όταν συνειδητοποίησε ότι η Αλκμήνη ήταν έγκυος, κάτι που εκείνη προσπαθούσε να κρύψει με δικαιολογίες. Εκείνος όμως δεν το αντιλήφθηκε εγκαίρως, αποπροσανατολισμένος ανάμεσα στην ανάγκη να παρακολουθεί την υπόθεση και στη βαθιά απογοήτευση που ένιωθε, νομίζοντας πως την είχε χάσει. Δεν γνώριζα τότε ότι κάποιος από μέσα είχε προδώσει τον Σωτηρίου στην οργάνωση. Η προδοσία αυτή υπήρξε η αρχή του τέλους. Εκείνοι κινήθηκαν αθόρυβα, μα αμείλικτα: ένα βράδυ, τον εκτέλεσαν εν ψυχρό μέσα στο ίδιο του το σπίτι. Ήταν και εκείνη εκεί. Δεν πρόλαβε ούτε να ουρλιάξει· την άρπαξαν πριν συνειδητοποιήσει τι είχε συμβεί. Εκείνη η νύχτα άλλαξε για πάντα τη ζωή της… και τη δική του.

Όταν η Αλκμήνη εξαφανίστηκε, ο Δημήτρης κατέρρευσε. Έβαλε ως μοναδικό σκοπό να τη βρει ζωντανή. Όταν τελικά την εντόπισε, ήταν ήδη αργά. Η Αλκμήνη ήταν πια ζωντανή-νεκρή, πνιγμένη στα φαντάσματα του παρελθόντος. Από τη μία ήθελε να τα παρατήσει όλα και να εξαφανιστεί, από την άλλη γνώριζε πως δεν μπορούσε να την αφήσει να παλεύει μόνη της με τον όλεθρο που είχε βιώσει.

Η ανάγκη να επανορθώσει για την αδυναμία του να την προστατεύσει τον έπνιγε. Ήθελε να γίνει το στήριγμα που θα τη βοηθούσε να ξανασταθεί στα πόδια της. Ακόμα και τώρα, δεν είχε σταματήσει να νιώθει υπεύθυνος για όσα είχαν συμβεί. Γι’ αυτό είχε αποδεχτεί τη θέση του στην ομάδα — για να είναι εκεί, να την προστατεύει και να τη στηρίζει στην αναμέτρηση με τις πληγές της.

Δεν τολμούσε να της αποκαλύψει τα συναισθήματά του. Ένιωθε πως δεν ήταν έτοιμη να ακούσει την αλήθεια, και πως αυτές οι αποκαλύψεις θα ήταν άδικες για εκείνη, που ακόμα πάλευε να ξαναβρεί τον εαυτό της. Με τον καιρό, όσο προσπαθούσε να τη βοηθήσει, ένιωθε την ένταση μέσα του να φτάνει στα όριά της. Θεωρούσε άδικο για τη σύζυγό του να ζει στο σκοτάδι, παρότι είχαν πλέον δύο παιδιά. Έτσι, η ζωή του κυλούσε σε ένα θολό τοπίο γεμάτο μυστικά και κρυφές πληγές, όπου η σιωπή είχε γίνει η καθημερινότητά του.

Η Αλκμήνη τον άκουγε σιωπηλή, αφήνοντας τα λόγια του να περνούν μέσα της σαν σκηνές από μια ταινία που δεν είχε το κουράγιο να ξαναζήσει. Μόνο τα δάκρυα που κύλησαν στα μάγουλά της μαρτυρούσαν την ένταση του πόνου που ξυπνούσαν οι αναμνήσεις. Το σώμα της είχε παγώσει, ακινητοποιημένο από τις συναισθηματικές αντιφάσεις που οι εξομολογήσεις του Δημήτρη έφερναν στην επιφάνεια.

«Δημήτρη… πώς κατάφερες να με βρεις τότε;» ρώτησε με φωνή βραχνή, φορτισμένη από τα συναισθήματα που αγκομαχούσαν μέσα της.

 «Ξαφνικά, λάβαμε μια πληροφορία για ύποπτες κινήσεις στην περιοχή όπου σε κρατούσαν. Δεν μπορούσα να ξέρω αν ήταν παγίδα ή σωτηρία. Μα όταν άκουσα την τοποθεσία, η καρδιά μου σταμάτησε. Ήξερα ότι έπρεπε να είσαι εκεί.»

Η φωνή του Δημήτρη έσπασε και ακούμπησε το μέτωπό του στα χέρια του, σαν να προσπαθούσε να ξαναζήσει κάθε στιγμή εκείνης της αναζήτησης.

«Ήρθαμε νύχτα, χωρίς επίσημη κάλυψη, ήταν μαζί μου και ο Κυριάκος. Δεν είχαμε χρόνο για άδειες και εγκρίσεις. Όταν σε είδα…» σταμάτησε, τα μάτια του σκοτείνιασαν. «Όταν σε είδα, Αλκμήνη, ήσουν κάτι ανάμεσα σε ζωή και θάνατο. Δεν ξέρω αν με άκουσες τότε, αλλά σε φώναζα συνέχεια. Σου μιλούσα, σου έλεγα ότι ήρθε η ώρα να γυρίσεις πίσω. Κι όταν άνοιξες τα μάτια σου, για ένα δευτερόλεπτο, ένιωσα ότι ίσως να υπήρχε ελπίδα.»

Η Αλκμήνη ένιωσε τα δάκρυά της να καίνε περισσότερο. Κάθε του λέξη ήταν ένα μαχαίρι που γύριζε μέσα της. Δεν είχε συνειδητοποιήσει ποτέ πόσο βαθιά είχε βυθιστεί στην άβυσσο, ούτε πόσο είχε ρισκάρει εκείνος για να τη φέρει πίσω.

Η φωνή του Δημήτρη έσβησε μέσα στο βαρύ φορτίο της αποκάλυψης. Δεν χρειάστηκε άλλη λέξη. Η σιωπή που ακολούθησε ήταν πιο εύγλωττη απ’ οποιαδήποτε εξήγηση. Η Αλκμήνη σηκώθηκε αργά, σαν να την τράβαγε ένα αόρατο νήμα από το σκοτάδι της. Τον πλησίασε, με μάτια θολά, μα σφιγμένα από μέσα. Και τότε, ξαφνικά, το χέρι της σηκώθηκε και τον χαστούκισε με όλη της τη δύναμη.

Ο Δημήτρης δεν αντέδρασε. Δεν απομακρύνθηκε. Έμεινε ακίνητος, καρφωμένος στη σιωπή του, σαν να ήθελε να την αφήσει να ξεσπάσει. Και εκείνη συνέχισε, ένα, δύο, τρία χαστούκια μέχρι που το κλάμα της έσπασε κάθε φράγμα. Ουρλιαχτά και λυγμοί ξεχύθηκαν από μέσα της σαν χείμαρρος που κρατιόταν χρόνια.

«Είσαι ένας δειλός!» φώναξε με φωνή που έτρεμε από πόνο. «Τόσα χρόνια… δεν μίλησες, δεν είπες λέξη! Μ’ άφησες άδεια, κενή, χωρίς αγάπη, χωρίς ζωή. Και τώρα, που πάω να προχωρήσω, με τραβάς πίσω. Με πετάς ξανά στην κόλαση αντί…..»

Η φράση έμεινε μετέωρη, σαν κόμπος στον λαιμό της. Τα μάτια της σκοτείνιασαν και τα γόνατά της λύγισαν. Το σώμα της κατέρρευσε, άψυχο, με έναν ήχο πνιχτό πάνω στο ξύλινο πάτωμα. Ο Δημήτρης έπεσε στα γόνατα δίπλα της, τα χέρια του τρέμοντας καθώς την αγκάλιασε, φοβισμένος μην τη χάσει οριστικά. Η ανάσα της ήταν κοφτή, ασταθής, σαν φλόγα έτοιμη να σβήσει. Το δωμάτιο έμοιαζε ξαφνικά μικρότερο, κλειστοφοβικό, πνιγμένο από τις σκιές και τη μυρωδιά του κεριού που έσβηνε σιγά-σιγά.

«Αλκμήνη…» ψιθύρισε με φωνή που έσπαγε. «Μη μ’ αφήνεις… Όχι έτσι…»

Τα δάκρυά του έπεσαν στα μάγουλά της, μπερδεύτηκαν με τα δικά της, σαν να ήθελαν να της δώσουν ζωή. Για πρώτη φορά έμοιαζε αβοήθητος, γυμνός από κάθε προσωπείο. Όλες οι άμυνες που είχε χτίσει τόσα χρόνια κατέρρευσαν μαζί της.

Έσκυψε και ακούμπησε το μέτωπό του στο δικό της, ψάχνοντας μια σπίθα, ένα σημάδι πως η ψυχή της δεν είχε σβήσει. Και τότε, ένα ανεπαίσθητο ρίγος διαπέρασε το σώμα της. Μια ρηχή ανάσα. Ένα ίχνος ζωής.







Κεφάλαιο 10 – Το τηλεφώνημα

 

Παρότι ο πονοκέφαλος σφυροκοπούσε ανελέητα το κεφάλι της, η Κάτια ένιωθε ένα παράξενο κύμα έμπνευσης να την παρασύρει, σαν κάτι μέσα της να ήθελε απεγνωσμένα να βγει στην επιφάνεια, ακόμη κι αν την έκαιγε. Τα σχέδια του Ηλιόπουλου προχωρούσαν με μεγαλύτερη επιτυχία απ’ ό,τι είχε τολμήσει να φανταστεί. Ή μήπως… με τρόπους που δεν είχε καν υποψιαστεί;
Ετοιμαζόταν να αποφορτιστεί, να αφήσει για λίγο πίσω της τον πυρετό των ημερών, όταν ο γνώριμος ήχος της δόνησης την επανάφερε απότομα στην πραγματικότητα.

Το νούμερό του.

Ένα ανεπαίσθητο μειδίαμα έπαιξε στα χείλη της, δίχως ίχνος χαράς. Ίσως κυνισμός. Ίσως φόβος μεταμφιεσμένος.
«Καλημέρα, κύριε Ηλιόπουλε,» απάντησε με φωνή πιο σταθερή απ’ όσο ένιωθε.
«Καλημέρα σας, κυρία Παπαπέτρου. Εύχομαι να είστε καλά.»
«Σας ευχαριστώ. Είμαι… καλά.»
«Ισχύει το αποψινό μας ραντεβού;»

Η ερώτηση, ευγενική μα με κάτι ύπουλο στη χροιά, έμεινε να αιωρείται.
«Μα φυσικά, ισχύει.»
«Υπέροχα. Τι θα λέγατε να περάσω να σας πάρω κατά τις οκτώ;»
«Δεν χρειάζεται να μπείτε σε τέτοιο κόπο. Μπορούμε να συναντηθούμε όπου εσείς επιθυμείτε.»
«Καθόλου κόπος. Αντιθέτως, είναι χαρά μου. Επιμένω.»
«Αφού επιμένετε τόσο… δεν μπορώ να αρνηθώ. Να σας δώσω τη διεύθυνση—»
«Δεν χρειάζεται. Γνωρίζω πού μένετε.»

Το βλέμμα της πάγωσε. Το στομάχι της βούλιαξε.
«Πώς το γνωρίζετε; Δεν σας έχω δώσει καμία πληροφορία.»
«Δεν χρειάστηκε. Φρόντισα να το μάθω μόνος μου.»

Η σιωπή που ακολούθησε είχε το βάρος καπνού σε κλειστό δωμάτιο, πυκνή, αποπνικτική.
«Συγγνώμη αν σας φάνηκε αδιάκριτο,» συνέχισε με ύφος απολογητικό, αλλά χωρίς ίχνος ενοχής. «Έχω τη συνήθεια να ερευνώ τους ανθρώπους με τους οποίους συνεργάζομαι. Και… αυτούς που μου προκαλούν ιδιαίτερο ενδιαφέρον. Δεν είχα πρόθεση να σας φέρω σε δύσκολη θέση.»
«Οφείλω να ομολογήσω πως αυτό που ακούω δεν μου αρέσει καθόλου, κύριε Ηλιόπουλε.»
«Μην ανησυχείτε. Θα σας εξηγήσω τα πάντα από κοντά. Το υπόσχομαι. Στις οκτώ θα είμαι εκεί. Καλή συνέχεια, κυρία Παπαπέτρου.»
«Καλή συνέχεια και σε εσάς,» είπε ψυχρά και τερμάτισε τη γραμμή.

Ένας αόρατος κόμπος έσφιξε το στήθος της. Το τηλεφώνημα την άφησε με μια παγωμένη αγωνία.
«Με ποιο δικαίωμα;» αναρωτήθηκε. Η εσωτερική της σειρήνα ηχούσε πια σαν τελεσίγραφο, όχι σαν προειδοποίηση.

Μάζεψε τα πράγματά της βιαστικά. Χρειαζόταν ξεκούραση, αλλά περισσότερο απ’ όλα, καθαρό μυαλό. Τα πράγματα είχαν πάρει σκοτεινή τροπή. Απόψε, δεν θα ήταν θήραμα. Απόψε, θα κρατούσε εκείνη το νήμα.

Μπαίνοντας στο σπίτι, άφησε τα κλειδιά να πέσουν μηχανικά στο τραπεζάκι της εισόδου. Ο καναπές την κατάπιε. Το δωμάτιο άρχισε να περιστρέφεται αργά, σαν το κέντρο κάποιου εφιάλτη. Ο πονοκέφαλος είχε μεταμορφωθεί σε βουητό σαν αέρας που σφυρίζει μέσα από ρωγμές.
Έμεινε να κοιτάζει το ταβάνι, ψάχνοντας απαντήσεις στη σιωπή που γινόταν όλο και πιο βαριά.

Ο Ηλιόπουλος δεν την είχε απλώς ταράξει. Την είχε ξεγυμνώσει χωρίς να την αγγίξει. Η παραβίαση δεν ήταν μόνο πληροφοριακή· ήταν υπαρξιακή. Ήταν το ύφος του: ήρεμο, σαν ανθρώπου που πιστεύει ότι είναι θεός σε έναν μικρό, δικό του κόσμο.

Σηκώθηκε μηχανικά, έλυσε τα μαλλιά της και τα άφησε να πέσουν στους ώμους, σαν αόρατος θώρακας. Περπάτησε ως το μπάνιο. Το παγωμένο νερό στο πρόσωπό της ήταν το μόνο άγγιγμα πραγματικότητας μέσα στον παραλογισμό.

Στον καθρέφτη, η αντανάκλασή της είχε πλέον βλέμμα σκληρό. Όχι θλιμμένο∙ ξύπνιο.
«Απόψε, δεν θα σε οδηγήσει εκείνος. Εσύ θα κρατήσεις το τιμόνι», ψιθύρισε στον εαυτό της.

Επέστρεψε στο καθιστικό και άνοιξε τον υπολογιστή. Τα δάχτυλά της άρχισαν να χορεύουν στα πλήκτρα. Σημειώσεις∙ όχι μόνο για τη δουλειά, αλλά και για τον ίδιο τον Ηλιόπουλο. Κάθε λεπτομέρεια: οι κινήσεις του, τα λόγια του, ο τόνος της φωνής του. Έγραφε με μανία, όπως γράφει κανείς όταν δεν εμπιστεύεται πια τη μνήμη του.

Έπρεπε να παραμείνει ψύχραιμη. Έξυπνη. Απρόβλεπτη.
Κι όμως, κάτι μέσα της δεν ησύχαζε.

Το βλέμμα του… αυτό την κυνηγούσε. Το είχε ξαναδεί. Ήταν το βλέμμα εκείνου που γνωρίζει πάρα πολλά  και δεν έχει πια κανένα φρένο.

Κι αν όλα αυτά ήταν μόνο η αρχή;

Σήκωσε τα μάτια στο σκοτεινό τζάμι του παραθύρου. Για μια στιγμή, της φάνηκε πως είδε μια σκιά να κινείται έξω. Ίσως ήταν αντανάκλαση. Ίσως όχι.

Απόψε θα πήγαινε.
Όχι όμως ως απλή συνεργάτιδα.

Θα τον κοιτούσε στα μάτια.
Και θα έβλεπε.

Ήταν απλώς ένας άνδρας που διψούσε για έλεγχο;
Ή μήπως… κάτι πολύ πιο επικίνδυνο;

                                                *************

Ρίχνοντας μια τελευταία, επικριτική ματιά στον καθρέφτη, η Κάτια σιγουρεύτηκε πως η εικόνα που αντίκριζε δεν ήταν απλώς εντυπωσιακή· ήταν αποστομωτική. Το μαύρο, δαντελένιο φόρεμα γλιστρούσε πάνω στο σώμα της σαν δεύτερο δέρμα. Όχι κραυγαλέο· ελεγχόμενο, υπαινικτικό. Ο κότσος της, ακατάστατος αλλά μελετημένος, άφηνε ακάλυπτο τον λαιμό της, τονίζοντας τη θηλυκότητα και την ευθραυστότητά της. Τα μαργαριταρένια σκουλαρίκια ήταν το μόνο κόσμημα. Κι ήταν αρκετό.

Ήταν οκτώ ακριβώς. Πέρασε την εσάρπα στους ώμους και πήρε το μικρό, δερμάτινο τσαντάκι. Περνώντας μέσα απ’ το σαλόνι, ένιωθε κάθε της βήμα να χτυπά στο ξύλινο πάτωμα σαν καρδιοχτύπι. Άνοιξε την πόρτα. Εκείνος στεκόταν εκεί. Ήρεμος, σαν να περίμενε εδώ και ώρα. Ο Στέφανος Ηλιόπουλος. Στο παιχνίδισμα του φεγγαριού και του μοναχικού φωτιστικού του δρόμου έμοιαζε σχεδόν εξωπραγματικός· σαν φιγούρα που είχε ξεφύγει από παλιά κινηματογραφική σκηνή. Το κοστούμι του ραμμένο επάνω του, τα μάτια του γκρίζα, ψυχρά και λαμπερά ταυτόχρονα. Και το χαμόγελό του… εκείνο το ανεπαίσθητο, επικίνδυνο χαμόγελο.

